Pello Mari Otaño ikerketa beka aurkeztu dute - Amasa-villabona - Aiurri.eus\nPello Mari Otaño ikerketa beka aurkeztu dute\nAinhoa Arozena 2020-02-05 16:35\nTeodoro Hernandorena Kultur Elkarteko, Kilometroak Kultur Elkarteko, Mintzola Ahozko Lantegiko nahiz Zubimusu Ikastolako kideak, Subijana etxearen atarian, prentsaurrekoaren aurretik.\nAiztondoko bertsolaritzari buruzko ikerketa zientifikoa bultzatzeko xedea du Pello Mari Otaño ikerketa bekak. Gaur eguerdian aurkeztu dute prentsaurrean. Kilometroak Kultur Elkarteak eta Mintzola Ahozko Lantegiak egin dute deialdia, Zubimusu Ikastola eta Hernandorena Kultur Elkartearen babesarekin.\nAiztondoko bertsolaritzaren ikerketa eta haren dibulgazioa egitea da deialdi honen helburua. Bertsolaritza eta emakumea Aiztondon ikergaia helburu duten proiektuak lehenetsiko direla adierazi dute. Dena den, bestelako gairik duten ikerketa proiektu edo monografikoak ere onartuko dira, beti ere Aiztondoko ahozkotasunari edo ahozko kultur sorkuntzari (antzerkia, ahozko narrazio, kantu, bertso…) buruzko jakintza ikertzeko helburua baldin badute.\nAurkezpen-saioan zehar, Beñat Gaztelumendik, Mikel Egibarrek, Nerea Zumeagak eta Joxin Azkuek hartu dute hitza, hurrenez hurren, Mintzola Ahozko Lantegiaren, Kilometroak Kultur Elkartearen, Zubimusu Ikastolaren eta Teodoro Hernandorena elkartearen izenean.\nHerria eta eskualdea aberasten\nBeñat Gaztelumendik ekin dio aurkezpenari eta Mintzola Ahozko Lantegiarentzat halako ekimena aurkeztea bereziki pozgarria dela nabarmendu du. “Dakizuenez, Euskal Herri mailako proiektua da gurea, baina egoitza Amasa-Villabonan daukagu eta hasieratik saiatu izan gara bai herria eta bai eskualdea aberasten, eta proiektu hau horretarako bide ezin hobea da guretzat. Bereziki pozik gaude, beraz, eta bereziki eskertzen ditugu gaur gure aldamenean dauzkagun guztiak”.\nMintzola Ahozko Lantegia 2008an martxan jarri zenetik, Gipuzkoako Foru Aldundia, Kutxa Fundazioa, Euskal Herriko Unibertsitatea, Bertsozale Elkartea eta Amasa-Villabonako Udala elkarlanean ari direla adierazi du Beñat Gaztelumendik. “Gure jardun-esparrua beti izan da ikerketa eta ikerketak sustatzen aritu izan gara, baina gure helburua ez da ikertzea bakarrik. Ikertutako horren bidez ahozko kultur sorkuntzan eragitea da gure helburua, bide berriak zabaltzea, ahozko kultur sorkuntzaren inguruko mugimenduak indartzea…, eta horretarako ikerketa sekulako tresna da”. 2008az geroztik lurra lantzen aritu direla esan du, harremanak eginez, beste eragileekin batera, edota, jendea xaxatzen, ikertzen jar dadin. Eta emaitzak ikusten ari direla azaldu du, “besteak beste, azken aste hauetan guk diruz lagundutako eta guk bultzatutako bi doktoretza-tesi aurkeztu dira. Alde batetik, Antxoka Agirre ikerlari eta Euskal Herriko Unibertsitateko irakaslea denak, Bertsolaritzaren hedabideratzea aztertu du. Eta bestetik, Miren Artetxe, bertsolari, ikerlari eta Euskal Herriko Unibertsitateko irakasle denak Ipar Euskal Herriko bertso eskoletako gazteen hizkuntza ibilbideak aztertzen dituen doktoretza tesia aurkeztu du. Datozen asteetan horiek aurkezten eta horiek zukutzen arituko gara, esan bezala, horien bidez eragin ahal izateko”.\nBaina gaurkora etorrita, Pello Mari Otaño ikerketa bekaren helburua argitu du, “Aiztondon bertsolaritza ikertzea eta haren dibulgazioa egitea. Eta bereziki lehenetsiko ditugu emakumea eta bertsolaritzaren arteko harremana lantzen duten ikerketak. Bestelako gaiak badira ere, berdin-berdin aurkez litezke, baldin eta Aiztondoko ahozkotasuna eta ahozko kultur sorkuntza lantzen baldin badituzte”.\n3000 euroko dirulaguntza esleituko dute ikerketa bekari lotuta.\nEskariak 2020ko apirilaren 2ra arte aurkeztu ahal izango dira Mintzola Ahozko Lantegian (Subijana etxea, Kale Nagusia, 70. 20150 Amasa-Villabona).\nZubimusu Ikastola, Mintzola Ahozka Lantegia eta Hernandorena Kultur Elkarteko kide batez osatutako epai-batzordeak baloratuko ditu proposamenak eta puntuaziorik altuena lortzen duenari esleituko zaio beka.\nProiektuari dagokion ikerketa lana 2021eko maiatzaren 9a baino lehen entregatu beharko da idatzita, epai-batzordeak ontzat eman dezan.\nDeialdiari buruzko informazioa eta urratsak: zubimusuikastola.eus, www.kilometroak.eus eta www.mintzola.eus.\nZalantzak argitzeko: administrazioa@mintzola.eus\nAzterketa, ikerketa eta analisia\nKilometroak espazio eta gune ludikoa dela esanez jarraitu du aurkezpena, Mikel Egibar, Kilometroak Kultur Elkarteko koordinatzaileak. “Ikastola proiektu pedagogikoa den bezala, Kilometroak berak antolatzen eta kudeatzen dituen une eta gune ludikoak euskaratik eta euskaraz egiteko konpromisoa du. Urtetik urtera Kilometroak jaiak tinko eutsi dio eginkizun horri, alegia, euskal jendartea euskaldunduz, herri honen zerbitzurako lan egiteari. Kilometroak berritze fase batean murgilduta dago. Bere proiektua herri-onurarako ere antolatzen da. Herritik sortua eta herriari eskainia”. Kilometroak jaia dela eta bertsolaritza, berriz, jolasa, baina bata zein bestea elkar lotuta daudela ere adierazi du Egibarrek, euskal kulturan guztiz txertatuta. “Bertsolaritzak azken hamarkadetan fenomeno berri eta garaikideetara egokitzen jakin du eta hortik datorkio, seguru aski, gaur egun duen indarra. Gure herriak, euskararen herriak, belaunaldi berriak erakartzeko ekimen garaikideak izan behar ditu. Horretarako, azterketa, ikerketa eta analisia behar da. Guk martxan jarri dugun Pello Mari Otaño bekarekin, beste eragileekin batera, bidelagun izan nahi dugu ekimen hau aurrera eramateko”. Beraz, Mintzola Ahozko Lantegia, Teodoro Hernandorena Kultur Elkartea eta aurten Kilometroak jaia antolatuko duen Zubimusu Ikastolarekin elkarlanean arituko direla jakinarazi du.\nPello Mari Otañoren eta Zubimusu Ikastolaren balioak\nZubimusu Ikastolak sorreratik bere egin dituen ezaugarriak zerrendatu ditu Nerea Zumeaga ikastolako gerenteak. “Batetik, proiektu herritartzat du bere burua. Hortik herri onurako kooperatiba izaera. Hau da, herritik eta herriarentzat sortutako proiektua da gurea. Bigarrenik, Aiztondo eskualdea du bere eragin esparru. Bailarari hezkuntza eredu propioa eskaintzea du xede gure ikastolak. Hirugarrenik, Euskal Herria eta euskara dira gure proiektuaren oinarri garrantzitsuetako batzuk. Azkenik, elkarlanean sinesten dugu. Ikastolako komunitatearen eta herri eragileen arteko elkarlanean”. Eta hori guztia kontuan hartuta, Pello Mari Otaño poeta eta bertsolari zizurkildarraren izena daraman beka honetan laguntzaile moduan parte hartzea, eurentzat ohorea dela azpimarratu du. “Pello Mari Otañok inork gutxik bezala islatzen baititu Zubimusu Ikastolaren balioak: euskalzaletasuna, eraldaketa, herrialdearekiko maitasuna. Bestetik, ikerketa beka hau aurrera eramateko moduak, herri eragile ezberdinak batera jardunik, hainbestetan aipatzen dugun elkarlan edo auzolanaren adibide ezin hobea dela deritzogu. Bukatzeko, herriarentzat egiten dugun zerbait da. Xumea izanagatik ere, beka honekin Aiztondo eskualdeari, bertsolaritzari eta emakumeak bertan izan duen paperari gure ekarpentxoa egin ahal diogula biziki sinesten dugu”. Aurrera jarraitzeko, erroak sendo izatea ezinbesteko dela esanaz amaitu du, “Belaunaldi berriek jarrai dezaten iturri zaharreko ur berria edaten”.\nPello Mari Otaño eta euskararen egoera\nTeodoro Hernandorena kultur elkarteko kide Joxin Azkuek, Zizurkilgo Errekalde baserrian jaio zen Pello Mari Otaño bertsolaria eta poeta izan du hizpide bere hizketaldian. Kilometroak Txikiaren baitan, Otañoren jaiotetxean egin zen horma-irudian ageri den bertsoari aipamena eginez ekin dio, ‘ni jaio nintzan Euskal lurreko leku pozgarri abetan, eta euskera irintsi nuben lenbiziko arnasetan’. “Ez dugu hemen deskubrituko Pello Mari Otañoren bertsogintzaren maila gorena. Ikerketa asko eta sakonak egin dira poeta zizurkildarraren bertso eta olerkiak aztertuz. Aipatu bakarrik, berezko dohainak erakutsi zituela Otañok bertsogintzaren alorrean: ugaritasuna, zehaztasuna, abilezia… Juan Mari Lekuona adituaren iritziz, XX. mendean zehar Otaño izan da bertsolaritzan gehien eragin duen maisua. Aitzolek eta Orixek, Baserrik, Uztapidek, Amurizak eta beste bertsolari ugarik eredutzat hartu zuten. Are eta gehiago herritarrek, gerraurrean eta gerra ostean bertsozale askok eta askok buruz ikasten eta kantatzen zituzten Otañoren bertsoak”, adierazi du. Pello Mari Otañok Argentinara hiru bider jo zuela gogoratu du, ‘Ez nua nere bondatez, bearrak narama, nerekin daramazkit iru ume ta ama’. Baina beti Euskal Herriari begira zeudela bere pentsamendua eta ametsak, ‘Natorren bide beretik jira nahi nuke atzera, ni jaiotako lur maiteari hezurrak entregatzera’. Pello Mariren pentsaeraren bilakaera azpimarratu du Joxin Azkuek bere hizketaldiaren amaieran, “begi-bistakoa baita. Etxean liberalen iturririk edan ondoren, errepublizakazale eta foruzale agertu zen gero. Azken urteetan, berriz, mezu erabat abertzaleak zabaldu zituen hitzaldi nahiz bertsoen bidez. Kilometroak festa Zizurkilera eta Amasa-Villabonara datorren honetan, Teodoro Hernandorena elkartetik gogora ekarri nahi genuke orduan ere Pello Mari Otañori euskararen egoerak sortzen zizkion kezka handiak. Eta Euskal Herriaren batasunaz ari zela, mugaren bi aldeetako euskaldunez, bitan banatzen gaituen Bidasoa ibaiaz. Hona, amaitzeko, adibidea, 1900. urtean idatziriko Zazpiak bat sortako bertsoak. ‘Zazpi ahizparen gai den oihala ebakirikan erditik, alde batera hiru soineko utzirikan lau besterik, goraiziekin bereizi arren bakoitza bere aldetik, ezagutzen da jantzi direla zazpiak oihal beretik”.


Merkataritza akordioak: nola ziurtatu EBko datuak babesteko arauak betetzen dituztela - EU Reporter\nMerkataritza akordioak: nola ziurtatu EBko datuak babesteko arauak betetzen dituztela\nDatuak nazioarteko merkataritzaren osagai dira, zerbitzuak eta produktuak hobetzeko erabiltzen baitira. Hala ere, garrantzitsua da jendearen datu pertsonalak ez erabiltzea. Nazioarteko merkataritza eta askatasun zibilen batzordeek ekainaren 16an egin zuten saioa, datuen babesaren beharra EBn negozioak bultzatzen dituzten merkataritza akordioekin nola bateratu eztabaidatzeko, eta horrek garrantzia hartu du EBko datuak babesteko arauak datozen erreformaren ondorioz. .\nEntzumena ere garrantzitsua izan zen une honetan negoziatzen ari ziren bi merkataritza hitzarmenengatik: Transatlantic Trade and Investment Partnership (AEBekin) eta Zerbitzuen Merkataritza Hitzarmena (mundu osoko 49 herrialderekin). Horrez gain, negoziazioak Merkataritza Itun Ekonomiko Integrala (Kanadarekin batera) amaitu berri dira.\nDatu-fluxuek datu pertsonalak eta ez-pertsonalak izan ditzakete. Adibidez, atzerrian dirua ateratzen duzunean eta kutxazain automatikoak zure bankuko kontuaren datuak atzitzen dituenean gerta liteke. Beste adibide bat kamioiek konpainiaren egoitzara informazioa bidaltzen dute mantentze-lanengatik eta produktu berriak garatzeagatik\nOraingo datuak babesteko arauak 1995. urtea da. Hala ere, ordutik teknologia eta gizarteak bilakaera nabarmena izan dutenez, premiazkoa da eguneratzea.\nEuropako Batzordeak 2012an proposatu zuen Reforma datuak babesteko arauak. Parlamentuak 2014ko martxoan onartu zuen bere negoziazio jarrera, hala ere, Kontseiluak 2015eko ekainean soilik adostu zuen jarrera bateratua. Hiru erakundeen arteko negoziazioak ekainaren 24an hasiko dira urte amaierarako akordioa lortzeko helburuarekin.\nAudientzia Bernd Lange Alemaniako S&D kidea eta Claude Moraes Erresuma Batuko S&D kidea izan ziren buru. Parte-hartzaileen artean, eurodiputatuak, adituak eta Datuak Babesteko Europako Begiralea eta Europako Batzordeko ordezkariak, GKEak eta enpresa-erakundeak izan ziren.\nDatuak babesteko arauen erreformari buruzko iritziak desberdinak ziren. Batzuek arau murriztaileak Europako enpresen zama izan daitezkeela eta lehiakortasuna murriztu dezaketela uste duten arren, beste batzuek uste dute datuen babes eraginkorra EBko ekonomiaren salmenta puntu bakarra dela.\nGiovanni Buttarelli Europako Datuen Babeserako gainbegiraleak erreformaren inguruan esan zuen: "Arau asko indartu, argitu eta sinplifikatu behar dira, baina ez oinarrizko eskubideen kaltetan".\nViviane Reding Luxenburgoko EPPko kideak esan zuen: "Uste dut etxe honetako inork ez duela datuen doako fluxua blokeatu nahi, baina guretzat pribatutasun bermeekin batera doa beti".\nBirgit Sippel S&D alemaneko kideak datu pertsonalak helburu komertzialetarako gaizki erabiltzearen arriskua nabarmendu du: "Jendearen pribatutasuna saltzen ari gara. Ezin dira oinarrizko eskubideak negoziatu".\nSophie in 't Veld Holandako ALDEko kideak esan zuen: "Datu pertsonalak babestea oinarrizko eskubidea da eta, beraz, ez da negoziatzen".\nJan Philipp Albrecht Alemaniako Berdeak / ALEko kideak, Parlamentuaren izenean erreformaren inguruko negoziazioak gidatuko dituena, esan zuen: "Egin dezakeguna beste estatuek erraz onar dezaketen estandarra sortzea da".\nIkusi entzunaldiaren bideoa\nDatuak babesteko istorioa\nPrentsa oharra: Parlamentuko negoziatzaileek ongietorria eman diote Kontseiluak datuen babesari buruzko negoziazio dokumentuari buruz (15eko ekainaren 2015a)\nEuropako Batzordearen prentsa oharra: Batzordearen proposamena Justizia ministroek babestutako datuen babeserako arau berriei buruzkoa (15eko ekainaren 2015a)\nNazioarteko merkataritza batzorde\nGai erlazionatuak:nazioarteko merkataritzadatu pertsonalak ez direnakdatu pertsonalakEBko datuak babesteko arauen erreformakamioiak informazioa bidaltzen\nCIDSE Aita Santuaren elkartasuna klima aldaketa eta desberdintasuna borrokatzea deialdia oihartzunak\nBerès: "Ez nago sinetsita krisiari aurre egiteko neurriak zuzenak izan direnik"\nParlamentuko batzordeen: Europako politikaren muinean


gaztelaniaz genero maskulinoa baldin bada diskriminatua dago\nEta gaztelaniaz genero maskulinoa baldin bada diskriminatua dagoena? –\ndesberdintasun sexistak, desberdintasuna\n2 pentsamendu “Eta gaztelaniaz genero maskulinoa baldin bada diskriminatua dagoena?”-ri buruz\negoitz 2021-06-20 19:29\noso ona, hausnarketa egitekoa. zenbat gauza kontatu dituzte, zalantza jar daitezkeenak.\nnineu 2021-06-23 00:01\n“euskaldunok” ere, ez da maskulino. Neutroa da.\nEgunen batean, feminista iluminatu batek hori “matxista” dela esaten badu, mutu geratu beharko gara?


Garbiketa lanak hasi dituzte Orian, Amundarainen eta Mariaratsen, Ordizian - Goierriko Hitza : Goierriko Hitza\nOrdiziako Udalak garbiketa lanak hasi ditu Oria ibaian Ordiziako lurretan, Amundarain errekan, eta lehenengoz, Mariarats errekan ere bai. Txukun Lorezaintza S.L. enpresak egingo ditu lanak, bi astez. Udalaren asmoa da 14. Garapen Jasangarriko helburua lortzea, itsasora zabor gutxiago heltzea, alegia. Modu horretan, Ordiziako Udalak, uztailean aurkeztu zuen Ekintza Planean jasotzen den ekintzetako bati erantzuten dio, “konpromiso horri sendo helduz eta datozen urteetarako erronkak nabarmenduz”.\nMaitane Alvarez Ordiziako Udaleko alkateordeak hala adierazi du: «Gure ingurunea zaintzea beharrezkoa da gizartearen etorkizuna bermatzeko. Gainera, 2030 Ekintza Planean jaso genuen moduan, gure konpromisoa irmoa da natura zein ingurumenarekin. Garbiketa hauekin 14. Garapen Jasangarriko Helburua lortzeko bidean gaude, eta lan lerro honetan indarra jarriko dugu, gure ondare garrantzitsuena delako. Puntu horretan, ozeanoak, itsasoak eta itsas baliabideak artatzea eta modu iraunkorrean erabiltzea jasotzen da, garapen iraunkorrerako».\nGainera, nabarmendu du, “garbiketa lan hauek urtero egitea guztiz beharrezkoa» dela, ikusita, «ibaien ubideak berriro ere zikinak daudela; gehienbat plastikoa dago, baina hondakinak ere argi ikusten dira».\nHala ere, Alvarezek herritar guztion eskura dagoena gogorazi du, ingurunera iristen den hondakin kopurua geroz eta txikiagoa izan dadin: «hondakinak behar bezala kudeatu behar ditugu, halako egoeretara ez iristeko. Txikitik hasita, handian eraginez. Guztion ardura da, eta bakoitzak asko egin dezake gure ingurunea eta natura behar bezala zainduta edukitzeko».\nHiru urtetan 18 tona\nAzkeneko urteetan egin dituzten garbiketa lanei esker, Ordiziako ibaietako eta erreketako uretatik eta bazterretatik atera dituzten zabor kopuruei erreparatzea baino ez dago, garbiketa lan hauek, eta hondakinen kudeaketa egokian kontzientzia hartzeak duen garrantziaz jabetzeko. Alvarez ezagutzera eman ditu azken hiru urteotako datuak.\n2018an, hiru astetan zehar, Oria eta Amundaraingo lau kilometro eta erdian 8.000 kilo zabor atera zituzten. 2019an, epe berdinean, 5.500 kilo.Eta iaz, 4.500 kilo zabor jaso zituzten. Guztira, beraz, Kantauri Itsasora, 18 tona zabor gutxiago iritsi da.\nBilketa egin ostean, zabor guztia, garbigunera eraman eta dagokion edukiontzietan sailkatuta utzi zuten, aurten egingo duten moduan


Euskal Selekzioari begira burutapen bat • ZUZEU\nEuskal Selekzioari begira burutapen bat –\nBada aspalditik dudan irudipena. Badakit ulertzea erraza ez dena, baina tira.\nAtzo, urtero bezala, Euskal Selekzioaren partida eduki genuen ikusgai. Pasada handia, bidenabar.\nEuskal Selekzioarekin jolastu zuten gehienek, guztiek ez bada, Espainiako Selekzioarekin jokatu dute nonoiz. Hortik hasita dagoeneko ezin nahasturik naukate. Euskal Selekzioan jokatzen duenak Euskal Selekzioa aldarrikatzen badu zein zentzu du Espainiako Selekzioarekin jokatzeak? Euskal Selekzioan jokatzeak ez al du ba aldarrikatzen euskal eta ez espainiar selekzio baten parte izan nahi duenik, hots, Espainiako Selekzioarekin atxikimendurik ez duenik? Argi dago Euskal Selekzioak zeresana emango lukeena nazioarteko edozein txapelketetan, baina nork hartuko ditu aintzat normalean beste selekzio batekin ibiltzen diren jokalari batzuk? Are gehiago, Euskal Selekzioaren kontra ibiltzen diren selekzioak zergatik nahi dute gure aurka jokatu? jende askok gure sentimenduren alde egiteko dela dio, baina beste askok diruarengatik diola dio.\nBada beste arrazoi bat mahai gainean jarri nahiko nukeena. Ez al dute apika selekzio gehienek Euskal selekzioaren kontra jokatzen, hein handi batean, Espainiako Selekzio moduko bertsio pixka bat txikiagotu baten aurka jokatzeko aukera dutelako? alegia, Espainia B moduko baten aurka jokatzeko aukera dutelako? nik antzeko zer edo zer gerta daitekeela uste dut.\nNire ustez, nazioartean selekziotzat har gaitzaten euskaldunak, eta ez espainolak garela erakutsi behar dugu. Horretarako ezin bestekoa da Espainiako Selekzioan ez jokatzea. Badakit jokalari batek beti titulu gehien irabazi nahiko dituena, eta horretarako edozer egiteko prest egongo dena. Baina euskal jokalariek noizbait Euskal Selekzioa egiazko bihurtzea benetan nahi badute sakrifiziorik ere egin beharko dute Euskal Selekzioarekin jolasteaz gain. Oleguer jokalariak egin bezala sentitzen ez den selekzio batekin jokatu baino, hobe da ez jokatu. Hori eskatuko nieke jokalariei, benetan sentitzen duten selekzioarekin baino ez jokatzea, Euskal Selekzioarekin ala Espainiar Selekzioarekin. Ez dut uste Espainiar Selekzioarekin ez jokatzeagatik hil egingo direnik, beraien taldeetan jana nahiko eta soberan irabazten dutela uste baitut.\nJakina, gizartea hipokresiaz beterik dago, eta jokalariek hori egin lezaketen bezala denok egin genezake beste asko, eta gehienok ez dugu egiten. Artikulu honetan bide posible bat azaldu besterik ez dut egin nahi izan, ez dut jokalaririk kritikatu nahi izan.\neuskal selekzioa, futbola, Kirola, ofizialtasuna, politika, selekzioa\nAmets Arzallus eta Joanito Dorronsoro finalaz berriketan\nZer duzu buruan “Euskal Selekzioari begira burutapen bat”-ri buruz\nFREUD 2013-12-29 18:52\nZoritxarrez ez dago eukal selekziorik, dagoena da Espainako autonomien selekzio asko, besterik ez. Ez dago euskal gobernurik, ez dago euskal legebiltzarririk, ez daude euskal hauteskunderik, ez daude euskal sindikaturik, ez daude euskal partidorik, ez dago euskal poliziarik, ez dago euskal sistema publikorik ezta pribaturik, ez daude euskal eskubiderik. Herri bat hiritartasunarik gabe gara. Gure Estatua berreskuratuko dugunean orduan ez dagoenik bersortuko da. Hori dena estrategia global batean soilik eman daiteke, ez ekintza isolatuetan eta partzialak, kontexturik kanpo. Finkatu dezakegu kontextua, zer ez dugu egin beharrik eta astertu zer egin behar den, zergaitik, nola, noiz eta non.


Laguntza Judizialeko Kidegoko oposizio deialdia (txanda librea)\nJustizia Administrazioaren Laguntza Judizialeko Kidegoan txanda libre bidez sartzeko hautaketa prozesuen deialdia berria egin da.\nHautaketa prozesuan parte hartu nahi dutenek, Justizia Administrazioaren hautaketa probetan parte hartzeko eskaera eredu ofiziala bete behar dute.\nDeialdiei buruzko informazio gehiago enplegu publiko atalean daukazu.\n2020ko urtarrilaren 27ean argitaratua. Honi buruz gehiago irakurri: Trebakuntza eta enplegu publikoa. Iruzkin bat egin.\nKudeatzaileen eta Izapidegileen kidegoetarako zerbitzu-eginkizunak eskatzeko deialdia\nLanpostuak aldi batean zerbitzu-eginkizunean eta behin-behineko atxikipenean betetzeko 2020ko urtarrilaren 22ko deialdia (karrerako funtzionarioentzat bakarrik).\nEskaerak aurkezteko epea: 2020ko urtarrilaren 24ik 30era arte, biak barne.\nDeialdi honi buruzko informazio gehiago behar baduzu, ikusi enplegu publikoa izeneko atala.\n2020ko urtarrilaren 24ean argitaratua. Honi buruz gehiago irakurri: Trebakuntza eta enplegu publikoa. Iruzkin bat egin.\nGenero indarkeriaren biktimei dei galduak egitea delitu izan daiteke\nGenero indarkeriaren biktimei dei galduak egitea kondena urratzea da, baldin eta deia egin duenak biktimarekin komunikatzeko debekua ezarrita badu.\nHortaz, komunikazioa gertatu zein ez (biktimak deia hartu zein ez), deia egite hutsa eta biktimaren telefonoan erregistratze hutsa delitua da, beti ere, dei galdua nork egin duen frogatzeko aukera badago.\nAuzitegi Gorenak ezarri berri duenaren arabera, dei galduak kondenaren urraketa dira bikotekide ohiak biktimarekin komunikatzeko debekua ezarrita duenean, deia hartu zein ez hartu, harremanetan jartzeko beste bide bat delako. Izan ere, deiaren erregistroak “biktimaren lasaitasuna eteten du eta bere segurtasunarentzat mehatxua da”.\n2020ko urtarrilaren 22ean argitaratua. Honi buruz gehiago irakurri: Ba al dakizu?. Iruzkin bat egin.\nLekualdatze-lehiaketa deialdia (2019ko abenduaren 5ekoa)\nAurtengo urtarrilaren 9an, EHAAn argitaratu zen 2019ko abenduaren 5ekoa Agindua, Lan eta Justiziako sailburuarena, zeinaren bidez egiten baita berariazko lehiaketa baterako deialdia Prozesu eta Administrazio Kudeaketako, Prozesu eta Administrazio Izapidetzako eta Laguntza Judizialeko kidegoetarako, eginkizunengatik edo hizkuntzagatik bereziturik dauden lanpostuak betetzeko.\nDeialdi horri buruzko informazio gehiago behar baduzu ikusi Enplegu Publikoaren atala (JustiziaEus).\n2020ko urtarrilaren 15ean argitaratua. Honi buruz gehiago irakurri: Trebakuntza eta enplegu publikoa. Iruzkin bat egin.\nJuan Carlos Campo, Justizia ministro berria\nJuan Carlos Campok Justizia ministro kargua hartu du Parcent Jauregian egindako ekitaldian; Dolores Delgado ministro ohiak eman dio Justizia Ministerioaren kartera.\nHitzaldian, Gobernuko presidenteak beragan ezarri duen konfiantza eskertu du Juan Carlos Campok, eta “Justizia eredu berria” egituratzea ahalbidetuko duen “akordio zabala” erdiesteko asmoz, eskudunak diren administrazioekin, organo judizialekin eta gizartearekin ahaleginak bateratzeko konpromisoa adierazi du. Helburua, ministroak adierazitakoaren arabera, herritarrei “aldarrikatzen dutena” ematea da, alegia: gertuko Justizia, “ulerkorragoa” eta “arrazoizko epe batean” erantzuna emateko gai dena. Justizia administrazio “azkarra eta eraginkorra” guztion ahaleginari esker lortuko dela azpimarratu du.\n2020ko urtarrilaren 14ean argitaratua. Honi buruz gehiago irakurri: Justizia Ministerioa. Iruzkin bat egin.


Bereziak | HerriKolore\nEHZ 2011: Mugetatik at!\nMapamundi ofizialek inposatutako muga artifizialek gainditu nahian, munduko kulturen topaleku den Euskal Herria Zuzenean festibalean murgildu da herriKolore. Bi egunetan zehar aritu gara Nafarroako Heleta herrian bertako ikuskizun eta gertakizunak Ezkerraldean islatu asmoz.\nAgertoki berri baterantz?\nGernikako ituna, "Euskal Herria ezkerretik" akordioa, Independentistak sarea, ETA erakundearen su eten iragarpena, nazioarteko eragileak...Ematen du zeozer mugitzen ari dela Euskal Herriko agertoki politikoan. Bertako indar politiko ezkertiar eta abertzaleen indar metaketak aurrera egiten du kostata bada ere. Barakaldon ere islada propioa izan du egoera honek.\nAbuztuan hartu ditugun oporren ondoren, Astelehenean bueltatuko gara indarrak berritu eta gero.\nRT @Antifaxismoa: @Boro_LH @Nosomosdelito @MOCBILBAO @EleakMugimendua @salhaketa_naf @M15Mbizkaia @GreenpeaceEUS @sosracismobiz @herrikolor…\nRT @EcuadorEtxea: Denuncian en el recinto de #AsteNagusia2018 #Bilbao que la Audiencia de Bizkaia obliga a Joel, un niño de 5 años, a vivir…\n#Bilbo-ko txosnak protestan atzoko eraso sexistak salatuz #AsteNagusia2018 @konpartsak #ErasorikEzErantzunikGabe https://t.co/xBN821zM3r


Kaltetuen izan daitezken kolektiboei begirako egutegi fiskal berria antolatzen ari da udala : Oarsoaldeko Hitza\nKaltetuen izan daitezken kolektiboei begirako egutegi fiskal berria antolatzen ari da udala\nHerritarrak, saltokiak eta enpresa txiki eta ertainak laguntzeko neurriak hartzen ari dela dagoeneko jakinarazi du zerga arloan.\nBehar handiena izan dezaketeentzat hainbat neurri martxan ditu udalak.\nOsasun krisiak gehiago kaltetu ditzakeen kolektiboei begira jarri da udala, horiek kontutan hartuta ekonomiarekin lotutako hainbat neurri hartzeko. Herritarrak, saltokiak eta enpresa txiki eta ertainak laguntzeko neurriak hartzen ari dela dagoeneko jakinarazi du zerga arloan.\nHonakoak premiazkoak: ordainagiririk ez du igorriko etenda geratu diren zerbitzuengatik, hau da, jaso ez diren zerbitzuen zati proportzionala ez da kobratuko ludoteketan, haurtzaindegietako jantokietan, kiroldegietan, beilarietan, eta azoka txikietan; helbideratutako ordainagirien eta zatipen akordioen zordunketak eten ditu, ez dira beraz, kobratuko hasieran ezarritako epeetan; bilketa exekutiboaren eta enbargoen prozedurak geldiarazi dira, gutxienez, apirilaren 30era arte.\nOrdaintzeko borondatezko epean dauden ordainagiri eta likidazioak ordaindu egin beharko badira ere, ordainketa egiteko epea apirilaren 30era arte luzatu ahalko da, adibidez, trakzio mekanikoko ibilgailuen zergaren kasuan. Atzeratu ezin daitezkeen eta hurrengo egun eta asteetan jaulki eta jakinaraziko direnak, ur hornidura edota Etxeko Arreta Zerbitzua, besteak beste, ordaintzeko epea maiatzaren 20ra artekoa izango da, gutxienez.\nEgoeraren etengabeko bilakaerak erabaki berriak hartu edota aurrekoak aldatzea badakar, aldaketa horiek ahalik eta azkarren jakinaraziko zaizkiela herritarrei esan du udalak. Edonola ere, egutegi fiskal berria antolatzen ari da, aipatutako kolektiboek datozen hilabeteetan izan dezaketen likidezia faltarekin bat etorriko dena, ahal den neurrian.\nAtzerapenak eta zatiketak eskatzeko izapideak erraztu eta arintzeko moduak ere aztertzen ari dela jakinarazi du udalak.\nBestalde, azterketa tekniko sakonagoa eskatzen duten neurriak aztertzen ari da udala jakinarazi duenez, “laguntza sorta bat aztertzen ari gara, autonomoei eta enpresa txiki eta ertainei laguntzeko eta udalerrian garatzen diren 3.000tik gora jarduera ekonomikoei begira, gainerako erakundeek martxan jar ditzaketen laguntzen osagarri”.


Neuroekonomia - Wikipedia, entziklopedia askea.\nNeuroekonomia giza erabakiak azaltzea bilatzen duen jakintzagaia da, hau da, hautabide anizkunak prozesatzeko eta hainbat ekintza edo ibilbide aukeratzeko trebetasuna da. Neuroekonomiak jokaera ekonomikoa ikasten du burmuinen eginkizuna ahalik eta ondoen ulertzeko, eta burmuina aztertzen du jokaera ekonomikoaren inguruko modelo teorikoak osatzeko.\nJakintzagaien arteko arlo honek neurozientziaren ikerketa-metodoak konbinatzen ditu, esaterako, jokabidearen ekonomia, psikologia kognitiboa eta psikologia soziala. Hurbiltze konputazionalek garrantzi handia hartu dutenez erabakiak hartzerako orduan, neuroekonomiak biologia teorikotik, adimen artifizialetik eta matematikaren aldaketatik datozen eraldaketa berriak gehitu ditu. Alor askotatik datozen tresna tekniko eta kontzeptualak erabiliz, neuroekonomia ikuspuntu bakar baten erabilerak ekarri ditzakeen zailtasunak ekiditen saiatzen da.


AHT: hitzarmena ez betetzeak hildakoak eta txirotasuna sortarazten du | LAB SINDIKATUA\nLan Osasuna Idazkaritza Prekarietatea Hiltzailea AHT: hitzarmena ez betetzeak hildakoak eta txirotasuna sortarazten du\nAHT: hitzarmena ez betetzeak hildakoak eta txirotasuna sortarazten du\nAtzo, 44 urteko langile bat hil zen Bergaran, AHT Abiadura Handiko Trena eraikitzeko lanetan, zulagailu batek harrapatuta. LAB sindikatutik elkartasuna eta babesa helarazi nahi diegu familia, senide eta langile guztiei.\nAzken urteotan 7 langile hil dira AHTren lanetan. Lehendabizikoa, 2008an izan zen Lukun. 2010ean bi langile hil ziren, bat Eskoriatzan, leherketak egiteko erabiltzen duten materialak ustekabean eztanda egin ondoren, eta bestea Duranan. 2011n beste bi behargin zendu ziren, Antzuolan eta Tolosan. 2012ko uztailaren 12an beste bat Arrasaten eta azkenik, atzo ezagutu genuena Bergaran. Heriotza hauei guztiei gehitu behar zaie zenbatzeko ezinezkoak suertatzen diren istripu guztiak, izan ere, estaltzen saiatzen dira.\nBeti salatu dugun moduan, osasunean eragiten duten ezbehar eta heriotza hauek guztiak beharginek pairatzen dituzten lan-baldintza kaxkarretan dute oinarria. Prekarietatea, azpikontratazioa, aldi baterakotasuna etab. istripu eta gaixotasunen oinarrian kokatu behar dira. Are eta argiago geratzen da hau eraikuntzaren hitzarmen sektoriala eta probintziala betetzeari uko egiten diotelako sistematikoki. Araututakoa ez betetzeak prekarietateari zabaltzen dizkio ateak. Honen ondorio dira AHTren obretan galtzen ari diren bizitzak eta suertatzen diren istripu guztiak.\nLABek zera salatzen du: soilik elite ekonomiko eta politikoei interesatzen zaizkien lan faraonikoak inposatzen dizkigutela, helburua haien etekinak mantendu eta handitzea dela, ondorioz langileen pobretzea areagotzen duten bitartean. Are gehiago, azpiegitura horiek ingurugiroa suntsitzea, lurraldea desorekatzea eta langileen bizitzak akabatzea dakarte. Hori dela-eta, lan horiek bertan behera uztea exijitzen dugu.\nGarai hauetan gastu publikoa minimoetara murrizten ari dira, eta sistemaren propagandistek egoerak “arduraz jokatzea eta austeritatea” eskatzen duela diote. Baina Abiadura Handiko Trenaren obrekin guztiz kontrako jarrerari eusten diote: behin eta berriro errepikatzen dute aurrera eramango dituztela, kosta ala kosta, aurreikusita baino gehiago bada ere, eta pentsatutako denboran. Hemen inporta den bakarra negozioa da, ez besterik.\nErakunde publikoek, patronal gisara aritzen direnean, errezeta neoliberalak ezartzen dituzte: denbora laburrenean ahalik eta gehiena egin, eta ahalik eta merkeen. Lanak burutzeko epeak mozten dira, horren ondorioz presak eta erritmoak azkartu eta aparteko orduak nagusitzen direlarik. Katean egindako azpikontratazioa eta behin-behinekotasuna arau bilakatzen dira; lan hitzarmen kolektiboak ez dira betetzen, etab… Hau da, gure eskubideen defendatzaile omen direnek lan merkatuaren prekarizazioa areagotzen dute, nahiz eta jakin badakiten prekarietatea nagusitzen denean lan ezbeharrak ugaldu egiten direla. Baina berdin die, izan ere, gure osasuna eta gure bizitza ez zaie batere axola.\nAldaketa mobilizazioan eta borrokan datza. Horretarako, kontzentrazioa burutuko dugu etzi, osteguna, ELA, ESK, STEE-EILAS, EHNE eta HIRU sindikatuekin batera 12:00etan Bergarako Arcelor enpresaren parean dagoen errotondan (bertan gertatu zen istripua), langileen osasunaren kontrako erasoa salatzeko.


Formatu txikiko kontzertuak Euskaltzaindiaren Bilboko egoitzan - Nontzeberri\nHasiera/MUSIKA/Formatu txikiko kontzertuak Euskaltzaindiaren Bilboko egoitzan\nBihar bertan, urriak 17, formatu txikiko kontzertuen III. zikloa abiaraziko du Euskaltzaindiak euskal musika sustatzeko xedez. Urrian eta azaroan, Joseba Irazoki, Maite Larburu, Peio Ospital, Afrika Bibang eta Lumi taldea pasatuko dira akademiaren egoitzatik.\nLehen zita, urriaren 17an izango da, eta Ilaski Serranok Maite Larburu elkarrizketatuko du. Maite Larbururen lehendabiziko bakarkako lana Hezurren azpian (Hotsak) da, eta horixe dabil haizatzen Euskal Herriko txoko askotan. Hona hemen Harkaitz Canok musikariari buruz esandakoa: “Sasi guztien gainetik eta hezur guztien azpitik, kezkak eta minak modu jostalarian aurkezten dizkigu Maite Larburuk, organiko eta biluz, ludiko bezain poetiko, egia hauskortasunaren eremuetan dagoen jakitun. Zaratari muzin, xuxurlari oles. Lantuari uko, umoreari toles. Nor da Maite Larburu? Sendabelar bat kantu egina. Kantu-kontalari eta ipuin-kantalari bat. Biolinaren birtuoso bat, birtuoso izatea gehiegi axola ez zaiona.(…). Abesti hipnotikoek leun-leun garamatzate herrestan, modurik naturalenean egiten dute aurrera. Doinu nabigagarriak izateak ez ditu, hala ere, aurreikusgarri bihurtzen; inoiz ez dakizu ibaiaren kurba eta meandroek noraino gidatuko zaituzten, zein izango den hurrengo desbideraketa hitzetan edo melodian, zein ertzetan bukatuko ote den bidaia. Hezurren azpian zer dagoen jakin nahi? Ez duzu bisturirik beharko: disko hau jartzea nahikoa”.\nKontzertu guztiak ostegunetan antolatu dira, 20:00etatik aurrera, eta aurrekoetan egin den moduan, 30 minutuko elkarrizketa egingo zaio musikariari, eta ondoren, 50 minutuko kontzertu akustikoa eskainiko du sortzaile horrek.\nJoseba Irazoki (urriaren 24), Peio Ospital (azaroaren 7), Afrika Bibang (azaroaren 14) eta Lumi taldea (urriaren 31) entzuteko aukera ere izango da.


Eskuz aritzeko ontzi-garbikari likido kontzentratuak: Hobeak dira garestiak [3tik 2. orria] | Aldizkaria | EROSKI CONSUMER\nEskuz ikuzteko bost ontzi-garbikari likido kontzentratu aztertu dira; denak ere, kalitate onargarriko produktuak dira, larruazalean ez dute narritadurarik sortzen eta etiketa zuzen daukate. Mistol eta Fairy, kontzentratuenak (edukiaren %35etik gora gai aktibo dutela), hoberenak eta garestienak dira. Emaitza kaskarrenak garbikari merkeenak erakutsi ditu, Casa Verdek alegia, eta berau da gai aktibo gutxien duena (%20).\nOntzi-garbikari kontzentratu hauetatik garestiak erostea merezi du, gantza hobeki garbitzen dutelako eta, dosi bera erabilita, plater gehiago xahutzen dituztelako. Mistol eta Fairyk, ariketa praktikoan, 31 plater garbitu zituzten. Arosek 28 baizik ez; KH-7-k, 23; eta Casa Verdek 19 besterik ez zuen garbitu.\nMistol eta Aros dira apar gehien eta egonkorrena sortzen dutenak. Gantzaren kontrako ahaltsuenak Fairy eta Mistol dira eta ahulenak, berriz, Aros eta Casa Verde.\nOsotasuneko balorazioan, Mistol eta Fairy oso ongi geratu dira; Aros eta KH-7 ongi eta Casa Verde maila onargarri hutsean.\nMistol eta Fairy baino merkeagoa eta kalitate ertainekoa izaki, aukera interesgarria da Aros.\n<< Aurreko orrira joan: Hobeak dira garestiak


Bermeoko berbalagunak: 2014\nEuskeraz bizi nahi dut amaierako ekitaldian gimnasia ritmikako lagun txiki bik lagundu ziguten udazkeneko irabazlea aukeratzen eta orduan jakin genuen Juanpa Dieguez izan zela, 44 erantzun zuzenen artean berea izan zen 15 zenbakiduna, sariduna. Ekitaldia eta gero topaketa luzatu genuen gabonetako azkoan, lagun artean. Hona hemen zuen gustukoen berbak, bigarren galderari erantzunez:\nEta lehenengo galdera erantzuteko? Zelan esango genuke Bermeon #lotsarikgabe? Ba lotsatu barik, hori da aurtengo mezua euskaraz aritzeko.\nHirugarren galdera erantzuteko Taraskan dagoen "Baserritarrak" begiratu behar izan dugu:\nNeskak ogia eskaintzen dio astoari, andreak sagarra neskari eta astoak darama aterkia. Falta izan dena Xixili da, orrazia eskuan, badakizue lamiak errekara etortzen zirela orraztera eta arrantzaleak liluratzera, edo hori da behintzat kontatu digutena.\nSaria Arrarik Arra jokoa izan da, Bermeori buruzko jokoa eta Juanpa ez zegoen bertan lameran baina etorri zen ostiralean urte amaierako kafe bat hartzera eta orduan jaso zuen saria, Euskera Sailak emandakoa.\nAprobetxatu genuen urteko azken argazkia ateratzeko, opor aurrekoa, bi aste barru berriro bueltan, bitartean euskaraz egin #lotsarikgabe eta ondo ondo pasa!\nLarunbatean aukeratuko dugu udazkeneko lehiaketaren irabazlea eguerdiko ordu batean lamerako kioskoan, Euskeraz bizi nahi dut ekitaldiaren amaieran, eta aprobetxatuko dugu urteko azken topaketa egiteko, talde guztien artekoa. Horretarako eguerdian geratu gara baina egitarauan agertzen diren ekintzetan parte hartzera animatzen zaituztegu, familia osorako dira.\nEuskararen Kontseiluak bultzatuta eta Bermeoko zenbait talde eragileren partaidetzarekin antolatutako ekimena da honako hau, eta helburua, izenak adierazten duen moduan, euskararen aldeko kontzientziazioa bultzatzea. Ekimen hau ez dugu Bermeon bakarrik egingo, Euskal Herri osoan hainbat herritan ere, horretan ari dira.\nEuskaraz bizitzeko herritarren nahia oinarri, dinamika zabala sortu gura da hilaren 13an:\n- Menditik ibilaldia (Taraskatik, 8:00etan)\n- Ume txikientzako ekintzak Lameran edo frontoian (Lameran 11:30ean)\n- Ginkana umeak gurasoekin ta gaztetxuak bakarrik (Lameran 11:30ean)\n- Denon artean “Euskaraz bizi nahi dut" lasterketa ( Lameran 12:30ean)\n- Kalinpan Lameran ibiliko da 11:30etik aurrera\n- “Euskaraz bizi nahi dut” dantza koreografiaz (Lameran 13:00ean).\nEkintza guztiak 13:00etarako amaituko dira eta parte hartzaile guztiak elkartuko dira Lameran kanta dantzatzeko eta amaierako ekitaldiari hasiera emateko: Zenbait opariren zozketa, bertsolariak, irrintzilariak eta txalapartariak, Berbalagun lehiaketako zozketa, e.a.\nEkimen guzti honetan, adierazi gura denaren seinale edo identifikatzaile gisa, ekintzetan parte hartzen duen jendeak “Euskaraz bizi nahi dut” lema ageri duen kamiseta soinean eramatea eskatzen da. Ekimenak sortzen dituen gastuak estaltzeko, parte hartzean, ordainketa bat eskatzen da:\nUmeak (14 urte bitarte): 2 euro (kamiseta erosiz gero, 7 euro)\nHelduak: 5 euro (kamiseta erosiz gero, 10 euro)\nBadakizue, etorri, parte hartu eta hitz egin #lotsarikgabe.\nArrantzaleen museorako bisitak: kronika\nPasa den astean Arrantzaleen museoko zaharberritze-lanak ezagutzera joan ginen, talde bakoitza bere hitzorduan, eta guztiz aldatuta topatu genuen, barrutik eta kanpotik ere.\nSolairu bakoitza izan zen oso interesgarria, sarrerako bideotik hasita. Deigarria izan zen igogailua, asko gustatu zitzaigun, zer esanik ez gainontzeko guztia.\nBermeora hurbiltzen zaretenean ezin zarete joan museoa bisitatu barik herriko izaera, lehengo eta gaur egungoa, ulertzeko. Itsasoarekiko lotura oso ondo azaltzen da, zentzu guztietan.\nTalde batzuk bisitatu zuten goizez eta bistak disfrutatu zituzten baina gauez ere oso ondo ikusten zen paisaia, ilargi beteak lagunduta.\nAdi ikusi eta entzun genituen bideoetako azalpenak, baita gogoetak eta haien inguruko bizipenak komentatu ere. Berbetan luze egoteko aukera izan genuen, inork ez zuen irten nahi eta berriro bueltatuko garelakoan agurtu genuen elkar. Eskerrik asko Haizea eta museoko guztiei emandako azalpenengatik!\nZinea euskaraz eta Mikel Markezen kontzertua\nGaur goizean zozketatu ditugu sei sarrera asteburu luze honetan zinera joateko, eta atzo iluntzean oso gustura egon ziren Mikel Markezen kontzertuan, argazkian ikusten denez.\nEskerrik asko Agurtzane, sarrera bikoitza eskuratu eta gero argazkia bidaltzearren, pozten gara gustura egon zinetela ikustean, anima zaitezte pelikula ikustera zoaztenak gauza bera egiten, behintzat esaiguzue gustatu zaizuen... ondo pasa zubi honetan!\nHurrengo talde hauetan eman dezakezue izena #lotsarikgabe, ez badago interesatzen zaizuen ordutegian jarri kontaktuan eta konponduko dugu, ziur talde berriren bat sortuko dela abendutik aurrera ere! Zer egin behar duzue? Eman izena zuzenean edo deitu, idatzi, kontaktatu eta hitz egingo dugu: 607 609 580 / bermeoberba@gmail.com\nAstelehenetan elkartzen da talde bat eskulanak egiteko, datorren astean jaieguna denez asteartean, eta gainontzeko taldeak astero elkartzen dira. Ez dago arazorik talde baten baino gehiagotan parte hartzeko, baina kontuan hartu behar dugu talde batzuk ordua edota topalekua alda dezaketela, taldeak autonomoak dira. Partaideek ez dute ordaintzen, konpromisua da taldera joatea eta abisatzea ez egitekotan.\nEkintza osagarriak ere antolatzen ditugu guztion artean, gustuko ekintzak, aste honetan adibidez Arrantzaleen museora joatea erabaki zen. Nahiz eta astero etorri ez, eman dezakezue izena ekintzetan parte hartzeko taldekideekin batera, baita ekintzak proposatzeko.\nAzkenez, herrian eta herritik kanpo antolatzen direnetan parte hartzen dugu eta horrek laguntzen digu harreman berriak egiten, ezezagunekin hitz egiten, esperientzia berriak izaten. Adibidez gaurko kontzertura joango da Agurtzane, sarrera bikoitza zozketatu genuen atzo eta berarekin batera David joango dela esan digu, iluntzeko 8etan izango da, argazkia bidaltzen digutenean hemen argitaratuko dugu.\nEuskararen egun on\nPasa den larunbatean ospatu genuen euskararen nazioarteko eguna Kafe Antzokian, "Berba eta kafea" ekitaldian.\nHainbeste lagunen artean pasatu genuen goiza, gaurko eta antzineko berbei buruz gogoetak eginez.\nAzken finean, zer da batzen gaituena?\nUrte honetan zehar momentu on asko konpartitu ditugu eta horietako batzuk argazkietan islatu ditugu, beste batzuk guretzat gorde ditugu inon islatu barik.\nEzezagunak izan ginen eta taldeetan elkartzen gara euskaraz berba egiteko, euskaraz bizi ahal izateko, besoak zabalik Bermeoko berbalagun guztiontzat. Gaur geratu gara 10:30ean Arrantzaleen museoa bisitatzeko eta 16:15ean Elai Alai aretoan irakurraldirako, gero arte!\nEuskera Sailak gonbidatu gaitu zinera asteburu honetan, Loreak pelikula euskaraz Bermeoko Nestor Basterretxean hurrengo egun hauetan:\n- Ostiralean 19:00etan eta 21:30ean\n- Larunbatean 21:30ean\n- Igandean 19:00etan\n- Astelehenean 19:00etan eta 21:30ean\nOstiral goizean, gurasolagun taldean, zozketatuko dira berbalagunen artean banatzeko 6 gonbidapenak, goizeko 10etan. Hemen argitaratuko dugu nortzuk izan zareten irabazleak eta sarrerak leihatilan hartu behar dira, izena esanda nahikoa izango da.\nEman izena #lotsarikgabe!\nArrantzaleen museoa bisitatuko dugu aste honetan zehar, talde bakoitza bere kabuz, zaharberritze-lanak bukatuta.\nTaldeak Torronteron bertan geratuko dira eta hitzorduak dira:\nAstearte arratsaldean, 17:30ean.\nAsteazken goizean, 10:30ean.\nOstegun arratsaldean, 18:00etan.\nAnimatu eta eman izena haiekin batera museoa ikusteko, merezi du eta!\nbermeoberba@gmail.com / 607 609 580\nKontzerturako sarrera bikoitza\nBermeoko Kultura Saliak gonbidatu gaitu osteguneko kontzertura joateko eta sarrera bikoitza zozketatuko dugu etzi, hilaren 3an, nazioarteko euskeraren egunean, goizeko 11:30ean Arrantzaleen museoan.\nDeitu 607 609 580 zenbakira eta esan izen abizenak zozketan parte hartzeko!\nBegira zenbat hitzordu azarorako, ez galdu aukera eta etorri, parte hartu, hitz egin #lotsarikgabe!\nLiburutegirako bisita: kronika\nPasa den ostiralean liburutegia hobeto ezagutzera joan ginen, Belenek azaldu zigun harreragunean non egon zen liburutegia oraingo eraikinean egon aurretik eta umeentzako txokoa ikusi genuen lehenik eta behin.\nJarraian bisitatu genituen liburutegiko atal guztiak solairuz solairu, hemeroteka, ikus-entzunezkoak... Belenek azaldu zigun zein den ordena, haien lana liburuzain moduan, zelan eskatu nahi duguna, baita ez dakigunean zer eskatu ere!\nAsko gustatu zitzaigun Bermeori buruzko gunea, atera genituen Akatz aldizkariak (2004 urtetik aurrera ez da gehiagorik argitaratu) eta Bermeoko hizkera lantzen duen liburuak. Taldekoak bertan hasi ziren irakurtzen baina hobeto pentsatu eta gero etxerako eramatea erabaki zuten.\nAzken sorpresatxoa laugarren solairuan egon zen, aspalditik erabiltzen ez den makina Belenek matxan jarri zuenean.... oso arratsalde interesgarria izan zen, eskerrik asko Belen!


Liberian hitzak asko aldatzen dira, batez ere hitzen musika. Han beste hizkuntza bat erabiltzen du jendeak. Merkatuari market deitzen diote, eta Monrovian market handi bat dago, Watazai izenekoa. Hitz hori frantsesez dela uste dut, Watazaaai. Frantsesez a hori pixka bat luzatu behar da. Ingelesez Waterside esaten da, ur ertzeko herria.\nWatazai merkatu izugarria da, nire begiek ez dute sekula holakorik ikusi. Usain arraro asko nahasten da, eta jendea zama handiak hartuta ibiltzen da oinez, askotan ezinean. Ni haiei laguntzen hasi nintzen. Norbait karga handiarekin ikusten banuen, poltsa bat hartu eta harekin joaten nintzen. Gero zerbait ordaintzen zidan. Hiru libati, zazpi libati, edo hamabost libati. Eta poliki-poliki diru pixka bat irabazten hasi nintzen.


INNOVATION LEARNING: AURKEZPENA (4. MAILA)\nHemen nago beste urte bat Teknologia alorrean gauza gehiago ikasteko asmoarekin. Aurten beste izen batekin aurkitzen didazue: Innovation Learning. Aldaketa honen arrazoi nagusia, Blogari izaera formalagoa ematea da eta horretarako, izena berriztea erabaki dut. Honekin batera, Blogaren diseinua poliki-poliki aldatzen joango naizela nabarituko duzue. Espero dut zuen gustukoa izatea!\nAurreko guztia azaldu ostean, berez aurten nire blogean aurkituko duzuena aurkeztu nahi dizuet. Hasteko, arlo digitalaren inguruan aztertzen eta topatzen dudan guztia zuekin partekatuko dut. Honekin batera, gelan lantzen ditugun gai, bideo zein dokumentu interesgarrienak igoko ditut, ikusi eta nahi izatekotan, eskuratu ditzazuen.\nHorrez gain komentatu beharra dago, sarreretan txertatuko dudan informazioa, batzuetan euskaraz eta beste batzuetan gazteleraz aurkituko duzuela. Hala ere, nahiz eta horrela izan, espero dut arazo handirik ez suposatzea.\nBukatzeko adierazi nahiko nuke, gogo handiekin hartzen dudala berriro Bloga eta espero dudala bai zuentzat zein niretzat baliagarria izatea arlo digitalaren inguruane ezagutza berriak eskuratzeko. Aldi berean, denok denongatik ikastea espero dut.\nONGI ETORRI INNOVATION LEARNING-ERA!\nTEKNOLOGIAZ GOZATZEN HASTEKO MOMENTUA HELDU DA.


Badakarte Catharina, hementxe dator, zatoz, esteka zaitzatela neure begipean, horrela, ederki Catharina, zu lasai, lan honetan nauzu ni entregu, ordu guti batzuen afera izanen da, ongi, ea sabel hori, bai, espero zitekeena da, aizu, zuk ez duzu oraiko hau hemen sartzen zaren lehen aldia, nik zu ezagutzen zaitut, bai, zure izen hori, Catharina, lau ordu beharko ditugu lan honi akabaila emateko, tira ba, prest zaudete denok noski, ados, jakin ezazue nik egitekoak geldiro burutzea dudala laket, bortz ordu hobe, banoa beraz, kasu eman hor, kasu beheko horiek, beha ezazue, ikusi nola ateratzen dudan umea Catharinaren sabeletik, zeinen airoski jasotzen dudan, zeinen garbi, ikas ezazue, hor duzue, poliki, kuidadito pintura harrotu kablea kentzean, ederki, ikasten ari dira gainera tipulano hok, gogorra izanen litzateke denak bertan zamaketari gelditzea, bigarren traktorea ikusten diot ordea, egon, egizue leku hau ere ateratzeko, ken hadi bagonaren gaineko hori, alde egin ezak azpian harrapatzea nahi ez baduk, ongi, kuidadito mazaduraren bat egin paretatik sobera hurbil kokatu nahi izateagatik, zorionak, horrela askatzen da kakoa, ikasten ari zarete, beha ezazue niregana bai, beha zeinen harro egiten dudan eguneko lehen pausalditxoa, kafe zakuak gero aterako dizkiot, badaukazue zer ikasi, zoazte paleen bila, azpian dakartzan paper-pasta fardoak hondarrean kenduko dizkiot, nongoa zara Catharina, txipretarra edo suediarra edo panamarra, uste dut zazpi ordu botatuko ditugula hau dena husten, ilunduko zaizue, niri ez manatu presaka aritzeko, egia erranen badut lanera etorri gabe egon behar nuke, Eustakiorekin eta gainerakoekin bat eginda, zuek ez bezala. Ez, zuk ez didazu erranen baina nik badakit zu ez zarela ez txipretarra ez suediarra ez panamarra, Catharina Nauwelaerts zara zu, holandarra, hemen orai berean guri ur freskoa ematera azaldu behar lukeen langilea hil zenuena, mespretxuz hil. Edo liluraz. Liluratua zaituenak ematen ahal dizu minik handiena. Zaude hor lotua, ikusi zaitudaneko hauteman dut Catharina hura bera zarela, hiltzailea. Bai, bai, hiltzailea. Zuek ez zeundeten orduan hemen, zuek ezin duzue jakin izen horrek hona ekartzen digun dolua. Horratx, nire bertebrak zertxobait lasaitzeko tenorea dut, burua altxatu eta non nagoen ikusteko aukera. Zenbaitetan Catharina edo Angelos edo Franklin edo Porfirio ikusten dut urruntzen edo sartzen, bertze zenbaitetan antxetak ikusten ditut neure parean hegaldaka, eta orduan badakit eguraldiak txarrera eginen duela, antxetak dira barometrorik onena. Bertze aunitzetan bezala, urketaria azaldu da nire oroitean. Egunero gertatzen zait, beti ikusten dut gaztelu zaharreko iturrirantz doala arraunean, edo itzulian datorrela, burua jaso eta behakoa luzatzen dudalarikan.\nZamaketari zebilela min hartuta maingu gelditu zelakotz eman omen zioten lan hura, ez dakit, hala erraten zuten, urgun eginagatik berdin heltzen ahal zion palari, nik uste. Bodegako hautsetan izerditzen diren zamaketariei ura ematera igaten zenean ez zen harritzekoa ikustea eleketan baforeko nornahirekin, axola zitzaion hari jakaduna izatea, edo kapitaina. Ahalkearen arrastorik ez zeukan mutiko hark, bazuen denendako trufaren bat, zamaketariek begiko zuten, portuko langile guztiok genuen jostailu. Pailoten motoraren txanel auxiliarra hartzen zuen inori baimenik galdatu gabe eta portuko bertze muturreraino abiatzen zen, gaztelu zaharraren puskailen azpian dagoen iturriraino. Hangoa dugu, doike, inguruotako urik onena. Gustagarria ematen du kainu xume hark, mendi barnetik baitator, eta bero zakarrenetan beti fresko eskaintzen zuen urketariak. Atelier mekanikokoei zinkezko pegar berezia, marmita mokodun antzekoa eginarazi zien, karga gutikoa. Lanbide berri horretan hasi zelarikan lurrezko potaxan ekartzen zigun eta ontziaren beraren gustua izanen zela uste nuen nik, belar gozo lurrina etortzen zitzaizun sudurrera. Baina geroko ontzi hartarik gustu berdina zeukan metalezkoa izan arren. Nik eginen nuke ginebra zirrizta bat botatzen ziola. Lurrin hori ere ez zait berehala atzenduko, ahoaren sabaian pegatxita gelditzen zait maiz, ura ez edanagatik. Hamar litro hek ahitutakoan txintxorroa berriz hartu eta hor ikusten nuen bazihoala ontziola flotantearen gibeletik, ur onenaren xeka. Horixe zen haren egitekoa, denok haren bekaitz amorraraztea.\nBazter guztietan sartzen haiz, baina ez haiz nire kabinara sekula iganen, horrela egiten nion zin neure buruari, jolasa, mutil hura ez zela hemen inoiz sartuko, maingua haizelako aitzakia eginen diat beti, ez hadila ausartu eskalan goiti, tarte handiko mailak zauzkak, eta marmitatzar hori bizkarrean duala, lasai, hi geldi hadi hor behean, horrela, errak erria edo bira nahi duan bezanbat gaitziturik, heu agintari, portuko nagusia haiz, eskertzen diat txo, hiru mila zaldi zauzkaat nire bizkarrean arnaska, garabi bihurtzen ditiat eskuok hire ur fresko horrekin bete didaan bidona jasotzen, ongi hago behe horretan, ez hadila honat inoiz igan, 380 voltioko indarra zaukaagu hemen, erne ibili beharra zagok zernahi burdina puska ukituta ez kiskaltzeko, gertatu izan duk, eta hire hanka toteldu horrekin, ez hurbildu balekebale, alde egin ezak, hoa putzura nahi baduk, ken hadi hortik, lanean jarraitzeko gogoa eman didak, hoa bertze makinistengana, eman iezaiek egarri pixko bat hekeri, a zer ustel koadrila, halakoak esaten nizkion urketariari neure kolkorako, hi haiz portuko printzea baina hau debeku duk, zazpigarren garabian ni nauk errege.\nHamabietako tutua, batzuk behintzat bazkaritara joaten gara.\nBildu nuen luma, utzi nuen moila gainean deskantsuan koilara edo olagarroa, ez naiz zehazki oroitzen, jaitsi nintzen burdina guztiak hautsez estaltzen dituen Txileko fosfatoan oberola zurituz, mendika baitaukagu beti hemen Txileko fosfatoa, ongarria egiteko ekartzen omen dute, eta hanka kaian jartzen dudalarikan non ikusten ditudan urketaria eta Manterola solasean, zer ote zuten. Denon ezaguna da Manterola, gure portuko pailot txarrena da, sei-zazpi maliobra egiten ditu hogei mila tonako baforetxoak atrakatzeko. Liburu artean bizi da, gutien espero duzularikan hasten zaizu galdegiten nola erraten ahal den hau eta nola erraten diogun horri, hiztegia ari omen da osatzen portuko hitz bereziak bilduta.\n«Hik ezagutzen omen duk!».\nManterolaren karkaila, ez al zekien urketaria nolakoa zen, hark hika egiten zion edozein almiranteri, hobe algara eragitea eta ez kolera. Orduan ondotik datorkidala Manterola makiniston aldagelan sartzen utzi gabe, ondotik etorri zitzaidan Manterola bera, eta oraino irria ezpainetan zeukala galdegiten dit ezetz asmatu zer jakin nahi zuen urketariak. Nola jakinen nuen nik, ez naiz inoren argudioak entzuten egoten, ez dut fitsik entzuten, sorgortua nauka soberaniazko Babcok Wilcox motor horrek, trasatlantiko batean nago makinista, ezetz, ez bainekien, hori bertzerik ez nuen entzun nik, «Hik ezagutzen omen duk!». Denok egiten diogu zuka Manterolari, kapitain merkantea da eta gu analfabeto hutsak. Berak ere ez digu inori hika egiten, urketariak ordea, hark ez zeukan ahalkearen arrastorik.\n«Nolakoa den Amsterdam».\nEta algara egin zuen ostera Manterolak, beti hortzetan ibiltzen duen pipa eskuan hartuta. Berak bezalaxe egin nuen barre nik, halakorik galdetzea ere, Amsterdam, zergatik ez nekiela egin nuen barre. Manterolari denok diogun begiramenagatik, horregatik. Edo inozotzat har ez nintzan. Takilla ireki nuelarikan ohar bat atzeman nuen, betiko gisaz atearen zirritutik sartua. Bagoien baskulan halako tenorean, Eustakiok beti leku berezitan biltzeko usarioa zeukan garai hartan. Papera txirtxilatuta komunetik beheiti botatzera nindoala uraren asotsa dutxetan, nor ari da ordea, denak ordu estrak sartzen gelditzen dira, ni naiz zortzi ordukoa bertzerik egiten ez duena, eta eguerdian, inor ez gara dutxatzen bazkalaitzin, norbait ari baitzen dutxatzen han barnean, ez da egia izanen, zer uste du horrek, bera da izan ere, horiek ez dira makinista batenak, sobera lirainak dira zangar horiek, bera zen, kokotsandi hura, zazpigarren garabiko kabinan ez baina gure aldagelan sartua.\n«Bota iezadak toaila!».\n«Hi, ni ez nauk edozein kapitain, aditu al duk?».\nBaforearen bodegako konportak baino zabalago zabaldu zuen atea ingelesez edo halako mordoiloan kantari urketariak, ura itxi zuelarikan dohainik ematen diguten xabona merkearen bitsa lepoan behera etorri zitzaion puzkiletan, errekako harrien azpiko bizarrek egin ohi duten modura egin zuen ipurmatelen erretenera gerrialdean sortzen zitzaion barbanak. Itzuli egin zen gorputzaren gordinena erakutsiz, eta toailapean ezkutatu zuen burua luze ilea xukatzeko aitzakian, bere begiek traba egin ez ziezadaten haragi hartan neureak bazkatu nahi baldin banituen ere.\n«Ez al daukak orraziren bat?».\nPortuko nagusia haizen aingerutxo hori, azal hadi zazpigarrenaren moilara bortz eta erdietako tutuak jo baino lehen eta sosegatuko haugu, horrelako amorrua orduan neure baitan, hator arratsaldean nire lantegira lasai, bitetan gozo lotzeko aginduko zieat estekariei, sabela irekitzeko aginduko zieat gero, hago geldi manatuko diat, sufriarazi gabe irekiko haute alderik alde nik neure kakoa neure koilara neure olagarroa sartu ahal izan dezadan heure haragian, eta hik ez duk hala usteko baina sendatu eginen haugu, olagarroaren erroak zabalduko ditiat eta gero burdinazko ukabila emaro itxita azkarki helduko diat kendu eginen diat hor barnean daukaan mutikeria, horrela, konbinadorearen puntu guztiak pasatuko ditiat indarrik animalena egiteko hor nonbait ongi sartua daukaan zuztar gaiztoa kentzeko, ahalkea zer den galdegin behar hioke Manterolari.\n«Sekula Amsterdamera ailegatzen bahaiz, han ikusiko gaituk!».\nGurekin ez duk atarramentu onik aterako, Eustakio, gurekin ez zagok deus egiterik, ni nauk bakarra ordu estrak sartzen ez dituena, gu portuko ustelenak gaituk, eta ni berriz... Fio ote haiz nitaz orainik. Hi ez haiz konturatu hemen ez lukeela ezerk funtzionatuko gu gabetarik, horregatik etortzen zaizkiguk astero kontsignatarioak zorro txipi batekin, «Ongi portatu haiz, har ezak zerri horrek». Ni ez bertze guztiengana. Presa izaten ditek, gutiena ordaindu nahi ditek ahalez atrakea, eta ontzia lehenbailehen deskargatzeko makinista saiatuak hobe. Inork ez ziguk agintzen, eta aginduko baligute baino makurragoa duk, manukortuak gauzkatek makinista guztiok. Garate hemezortzi ordu jarraian aritu zuan lehengo astean, ez zuan kabinatik jaitsi jornada osoan, hebaindua zegoan hurrengo egunean. Goi samarrean gaudek, ikusmira ederra zaukaagu, baina txatarra deskargatzen dugunean ez diat inguru eder hau ikusteko astirik edukitzen, ez ontziak bokalean ez urketariaren oroitzapena badiaren erdian ez antxetak hegaldaka. Atzaparra betean hartzen diat jeneroa, zati handi eta txipiak denak nahaste, puskak bildutakoan elkar trabatu eta erroen artetik eror ez daitezen nik zabaldu baino lehen, ez baita harritzekoa jasotzerakoan txatalen batek itzuri egitea, eta txatarra daukagunean inguruetan ibiltzea debekatua dagoen arren beti ageri duk marinel pizkorrena bodega bazterrean, edo txoferra hurbiltzen duk baforean erosi berri duen whisky kaxa edo tabako kartonak kamionaren kabinan altxatzera. Istripu arrisku latza zagok txatarrarekin, kontu handia eduki behar izaten duk olagarroa zabaltzerakoan ere, halako kargamentua franko zaila duk kamionaren kajeran berdin samar uzten, inor ez daukak han palaka edo sardeka heure lanaren kuxidadea egiten eta kajeraren edo bagonaren bazter samarrean zabaltzen diagu aunitz aldiz, dena erdian mukurututa lagako ez badugu behintzat. Halakoetan baforetik jasotakoaren laurdena lurrera gaten duk deskarga bakoitzeko, xafla batek zorrotzez harrapatuz gero lepoa egin liezaiokek nornahiri. Eta badakik zergatik den arriskutsua? Beti horrela deskargatu behar dugulakotz, ahal dugun txatarra gehiena botatzen dugula moilaren gainera, sarea irekita bokarta nola irristatzen den orgako kartoletarik lurrera, horrelaxe. Gero zaborketariek maltzotan biltzen ditek eta dena txukun paratutakoan Muñoz etortzen duk, ustiaketako komisarioa, hiri hainbertze, hiri hainbertze, paga banatzen dik eta moila gaineko txatarra guztia beretako. Gu bezalako jendajearekin greba antolatu nahi duenak, barka ezak, Eustakio, jai zaukak, oker hago eta okerrago zaudek hire lagunak.\n— Daukazuen irtenbide bakarra garabi guztiak matxuratzea duk. Eta hori arrunt zaila duk.\n— Hori ezin diagu guk egin...\nNolako aukera eskaintzen ari zaidan Eustakio, neure burua erredimitu beharra daukat, ematen dit horraino kaskoak.\n— Zer nahi duk, neuk egitea? Garabi guztietara banan-banan igan eta koadro elektrikoak mailuka ezpalduko ditiat uste baldin baduk hori dela soluzioa. Neke handirik gabe konponduko ditiztek, egitez gerotan matxura gogorra hobe, motorra erretzea edo halako zerbait. Eta hori ez duk egiten ahal bi minututan.\n— Etorriko haiz nirekin?\n— Hi, Eustakio, nahi baduzue nik matxura zezakeat neurea...\n— Ez, alferrikakoa duk bakarra hondatzea. Bertso saioa egin behar diagu eskirol horiekin, etor hadi.\nUrketaria gure aldagelan dutxatu zen biharamunean, goizeko zortziak kuarto gutitan, lanerako aldatzen ari ginela, Diosmil azaldu zen, portuko guarden burua. Lehenbailehen behar nindutela komandantzian, Manterolaren partetik. Enkargatuak oberola kentzeko manatu zidan eta Diosmilen beraren bizikleta hartuta abiatu nintzen, ez sobera fite. Ez nekien zer nahiko zuten komandantzian, ni han zertarako. Eta pailotek badaukate beren txokoa, kamantza eta guzti gainera. Komandantzian gauza onik ez, kontrabando aferak edo. Manterolak eskatuta ordea, gauza nahasia, ez nuen asmatzen ahal. Komandantzian bildu ginenez geroztik ez dit bakerik eman, nongo mintzaira egiten dudan jakin zuenetik gainean daukat beti, portuko euskararik onena dela nirea, guk han nola erraten dugun hau eta bertzea, ez nau nire bidean utziko milia erdira ikusita. Orduan ere urrundik egin zidan diosala eskua jasota, komandantzia non zegoen ez nekiela usteko zuen.\n«Gogoan daukazu noski hizketan egon ginela atzo eguerdian, hirugarren biltegiko horretan».\nBulegoan Francoren argazki handia zeukaten paretan, itsastarren jaka zuriarekin. Eseritzeko esan zidan Novoa komandanteak.\n«Gu biok hizketan geundela, urketaria ikusi nuen zuen aldagelan sartzen. Zu hara joan zinen, ezta?».\nEz nuen konprenitzen zer zeukan horrela ezkutatzeko urketariarekin hizketan egona zela, bezperan egin zuen algaran lagundu nionean bezala sentitu nintzen, haren haritik nindoala zergatik jakin gabe.\n«Eta gero, ikusi zenuen zer egiten zuen, nora zihoan?».\nAldagela erdira etorri zen hura, gorririk, zangoak Kortajarenaren espartinetan txinalka lababoraino, eta zegoen hartan hasi zen ilea orrazten niri toaila botatuta. Ebaki handi baten sakaila zeukan belaunaren gibeletik goiti, otsolaharra makilan iduri. Bazen gure aldagelan horrela jalgitzen zenik dutxatik, baina gorputz hark bertzelako dirdira zeukan, biribiltasun heketan ez zegoen pikor aztarrenik: estatua biluzi bat aldagelaren erdian, txatarra xafla batek jo zuen zorrotzez haragi hartan eta ez zuen maketsik egin ahal izan.\n«Ez zizun esan zer egiteko asmoa zeukan?».\nGalego doinu handia zuen komandanteak, Espainiako Marina galegoz betea dago.\n«Ez diogu kasu ematen, gezurra ibiltzen du horrek ausarki».\nAltxatu egin zen, jolasten aritua zen eskunarruak botatu zituen mahai gainean, bi kafe kikara hutsen artean. Altxatu egin nintzen ni ere.\n«Gezur guti esanen du gargero».\nManterolak argitu zidan Novoaren sententzia.\n«Eta ez du Amsterdam ezagutuko. Itota azaldu da gaur goizean, harkaitzetan».\nGineako okumearekin ari ginen eta material horrekin erne ibili beharra daukagu, zama desberdina izaten da jasoaldi bakoitzean eta abiada ongi erregulatuta jaso behar dira, hagitz poliki erriatu behar izaten da gero lehorrean dauden zamaketariak jota ez botatzeko, itzuli laurdena eta erdia ere egiten baitute onborrek airean. Ez nuen funtsezko lanik egin hartan, amanteroari errieta ematen aritu nintzen goiz osoan, kargak zakar jasotzen, erriadak premiarik gabe bizitzen, zama kolpeka uzten nuela moilan, kargaldi guztiak jarraian, konbinadorearen gainean kakolduta. Tratu gozoa hartu zuten bira eta itzuliko motorrek, atera zuten marrurik.\n— Hemen etxea emanen zigutela agindu zitzaigun han, Extremaduran. Herriko gizon guztiak etorriko ziren, ahal izan balute.\n— Etxea? Ukuilu bat eman dizuete almazen zaharrean.\n— Han ez daukagu ez urik ez argirik. Etxearena aipatu gabe berdin etorriko ginen. Honat edo bertze norabait. Lana egin nahi dugu, eta han ez dago lanik. Zezenetarako dauzkate lurrak.\nSinetsi egiten diot sekula entzun dudan erdararik ilunena egiten duen gizon honi, miseria erakusten dute tipulano hok solasean. Sinetsi egiten diot ez zekitela zertara zetozen. Horregatik ahalketzen nau Eustakiok ageri dien gogortasun honek.\n— Zergatik uste duzu zauzkatela almazenean? Merkantzia hutsa zarete. Bihar edo etzi, greba amaitutakoan, trenean sartu eta Extremadurara eramango zaituztete.\n— Ni ez naiz itzuliko, eta nire lagunak ere ez.\n— Zuen aukera bakarra grebalariekin elkartzea da.\nZaila duk konprenitzea, Eustakio, errak, zer irabaziko dik greba eginda greba haustera ekarri dutenak?\n— Aukera bakarra?\n— Hemen, lagun hau, makinisten ordezkaria da. Zuek lanean jarraitzen baduzue, garabiak gelditu egingo dira. Ez da hala?\nHasperen txipi bat egin du kantinaren zokoan bakailaoa jaten daukagun metaziri honek.\n— Badakigu euskaldunak horrelakoak zaretela, ez duzue maketorik nahi.\n— Hi haiz puta...\nEz du amaitu, ukabilak zabaldu ditu eztiki Eustakiok berriro, kako utzi ditu, leporako.\n— Ez hadila tronpatu, lagun. Euskalduna izan edo extremeñoa izan, bi pezetagatik lan egiteko prest dagoena eskirola duk. Guk hemen nahi ez duguna horixe besterik ez duk, eskirola.\n— Goseak hiltzen ari gara, ez duzue konprenitzen?\nEderra da gizon honen zimeltasuna, larru-erre, lepo-ahul, izarretik izarrera egindako nekazaria. Xamurki mintzatzen da, arrazoiak ematen unaturik balego bezala. Usmetuko zuen ordea handik botatu zuen gose berdinera bidaliko dutela bihar edo etzi, horretan akort egon behar luke Eustakiorekin.\n— Garabiak gelditzen bagara, zuek ez duzue baforea bizkarka husten ahal. Horretarako ekarri nau Eustakiok, zuei abisu emateko. Ez dugu nahi zuek alde egitea. Zuek hemen zaudetela, indar handiagoa hartuko du grebak.\nAdiskidearen behakoa egin dit Eustakiok, aspaldiko partez. Portu osokoa kontrolatu nahi ez balu, ez dakit hitzik eginen lidakeen. Eta nik ezin erranen nuke deus Eustakioren aurka.\n— Zamaketariok prest gaude igoeran pezeta erdi gutiago eskatzeko, eta greban egon garen guztiok ametitzea esijitzeko. Guztiok, zuek ere bai. Gomitatua zaude greba batzordean hitz egiteko.\n— Onartu eginen gaituzue gu, eskirol etorri garenok?\n— Tronpatu egin zaituztete, zuek ez zarete eskirolak. Oraindik ez. Har ezak serbiletaren azpian jarri diadan papera.\nAurpegi osoa hartzen dion lau eguneko bizarrak bizitu egiten dizkio begiak, eleketan ez daukan gardentasuna ageri dute orai: xafla bana erori zaio zorrotzez, mazelak egin dizkiote, eta ilerik ez duen azala sortu zaio begietarik beheiti. Eskua mazel berritu horietara luzatzeko gogoa ematen du.\n— Denondako dago, garabi berriak ekarriko dituzte laster eta bokalea dinamitatzen ari dira ura handitzeko. Horrela tona gehiago sartuko dira, jendearen premian daude. Azkarki jotzeko tenorea dugu.\nAmsterdam dago Eustakio nirekin orainokoan muku egonaren oinarrian. Urketaria gurean dutxatzen ari zela takillan hartu nuen oharraren agindura bildu nintzen berarekin, ez dakit zer afera genuen esku artean, zamaketari kuadriletan urtebete zeramatenak fijo egiteko eskaera, halakoren bat egun haietan. Urketariaz solastu ginela bai, oroitzen naiz, Amsterdam aipatu niola, portu hori, Manterolak erantsi zidan jakin-mina, urketariak berak egin zidan adioa, Amsterdam nolakoa zen, ba al zekien, zer ote zeukan portu hark, hura galdetzea bururatu bagonen baskula hartan.\n«Amsterdam? Munduko maritxu guztien topadizoa».\nEz zidan onik egin hitz horrek, horrela, maritxu, erran zuen gisan, portuko garabi goitituenetik eroritako xafla ebakitzailea.\n«Bai, urketaria maritxua zuan».\nEz nuen uste horrela jarriko nintzenik hitz batengatik, petxutik eztarrira mugitu zitzaidan bihotza. Manterolaren algara etorri zitzaidan higuingarri Eustakioren hitzetan.\n«Nolakoa den Amsterdam jakin nahi zuen».\nNik lehen traktorea kendu nionerako urketariak ikusia zuen bandera gorri zuri urdina txopan, eta Catharina Nauwelaertsen azpian Amsterdam, Manterolak ere, algara hartan, maritxu guztien juntadizoa zela esan zidan portua, gure mutilaren lilura. Dutxatu egin zen, orraztu egin zen, arroparik txukunena jantzi zuen.\nBaina baforeak ez zeukan konpasa Amsterdamerako, portutik hogei miliatara zegoela fletatzailearen deia eduki zuten, Avilesera gateko zamatzera, edo A Coruñara, edo Lisboara, hori ez daki lanabes eta tramankulu guztien izena euskaraz erraten ahal dela uste duen zoro horrek. Eta orduan, uharte galduenean legokeen naufragoaren antzera txanel batetik zeinuka ari zen urketariari kasu egin gabe edo ez ikusiarena eginda hartu zituen hamar edo hamabi gradu noroeste, zera jakinen du hori komandanteak. Urketariak bai, urketariak ikusi zuen Amsterdamgo ontzia gero eta urrunagotzen.\nTxalupatik murgil eginda igerian ikusirik amsterdamdarrak urrikaldu eginen zirela pentsatu zuen, horrela ito zen, horrela hil zuen urketaria Catharina Nauwelaerts-ek.\nFuel guztia erreta itsaso zabalean gelditu zen gauean, argirik gabe, eta gure portura zetorren zamako handi batek jota hondoratu zuen.\nBaforeak hiru tutuak jo zituen pailotari deika, orduan urketaria baforean sartu zen bokalean okerrik gabe ekarri behar zuen Manterolaren ondotik, haren laguntzailea edo konfiantzazko lemazaina balitz bezala. Makina-gelan ezkutatu zen denon isilean, eta portutik hogei miliatara harrapatu zutelarikan kareletik beheiti botatu zuen putzura Catharina Nauwelaerts-ek.\n«Bai, maritxua zuan, eta portu honetan lehen bafore sobietikoa heldu zenean ongi etorria ematera igan zuan hura, txalupan gan zuan bokaleraino eta pailotaren eskalan goiti igan zuan ur freskoa eskaintzera».\n«Bai, eta zer?».\n«Zer? Hi komunista izanen haiz, baina maritxu horrek hik baino potro gogorragoak zeuzkala».\nLeporako zabaldu zuen ukabila Eustakiok. Bagonen baskula barnean eserita geunden, eta kanpoan karrilak harrotzen ari ziren obretakoak mailu pneumatikoarekin. Gelditzen zirelarikan sorgortuak bezala uzten gintuzten, munduari norbaitek asotsak oro kenduak zizkiola ematen zuen.\n«Kontuz zer esaten duan».\nHori bera galdatzen nian nik, kasu egiteko nola egiten huen hitz, merezi zian bertzelako karesa urketariak, ginebra zirrizta ematen ziguan uretan hark, eta jostailutasun hura, ahalkerik eza, hori galdatzen nian nik bagonen baskulan salatu egin hindudan hartan, nirea den kareizko orrazi bat alkandorako sakelan duela Amsterdamgo moiletan dabilen mutiko hark ekartzen ziguan uraren lurrina bezala zaukaat hemen nonbait atxikia gau hartan bertan atxilotu hindutela, horregatik eskertu diat eskerra, Eustakio, makinistok moilako lana geldiaraziko dugulako gezurra erran dudanean egin didaan behako apal hori, ni horretara bortxatzearen barkakizuna eskatzen zuen hire eskerra. Ahalkemangarria duk, bai, Extremaduratik ekarri dituzten goseak hildako hok ari gaituk grebara bulkatzen makinistok gai ez garelakotz pausaldi mendrena egiteko, ustelduak gaudek, nardatzekoa duk, Eustakio. Segur hago hemen gelditu ahal izanen dutela? Lortuko duk zamaketariek tipulanoak onartzea? Arrantzan hasten badira ez zietek filiñoei baino are zekenago ordainduko? Bai, bai, papera arras ongi zagok, hau irakurtzen duenak pentsatuko dik zer edo zer, aunitz ikasi duk kartzelan eduki hauten urtebete honetan, barka ezak, badakit, niri oroitarazi behar al didak. Nire mihiak galdu hinduen, eta ez dakik ni atxilotu ez izanak nola utzi ninduen, gero konprenitu diat nahita utzi nindutela, pausoak hartuko zizkidatek, nondik nora nabilen, menturaz barrandan zauzkaagu hemen bertan, kantinan, zertan gabiltzan gu biok, hirekin ni, horregatik etorri zaidak malkoa, egik kontu zer den niretako orai galdatu didaana, barkamen zoragarria duk, hik pentsa ezak nahi duana, errak berriro hik badakiala zergatik erori hintzen eta ez zela nire hobena izan, berdin zaidak, eta nik baietz erraten diat Eustakio, jakina baietz, hik ez duk konprenitzen ahal, hik ez dakik, hik dena kontrolatu nahi duk baina nik badaukat zokoño bat inork inoiz jakinen ez duena, han ez dik inork zangoa sartzen, nire gotorlekua duk, nire dorretxea, hiru mila zaldik zaindu eta 380 voltiok hesitutako barrendegia, burutik egin ote zaidan, ez dakik nola, bai, bai erraten diat, bihar atxilotzen banaute ere hi bezala zafratzen banaute ere ez ditek kausituko, hik irakats iezadak nola funtzionatzen duen eta neure gain bertze guztia, hi lasai, bihar tipulanoek grebarekin bat egin edo ez Catharina Nauwelaerts-ek beste garabiren bat bilatu beharko duen bezalaxe egiten diat zin ez dutela inoiz harrapatuko multikopista hori, hitza ematen diat, Eustakio, urketaria kabinan sartu izan balitzaida bezain isil altxatuko diat.


etorlan - Unibertsitate-ikasketak - Farmaziako Gradua\nSendagaiak ekoitzi, kontserbatu eta banatzeko jakintza eta haiek giza osasunean duten inpaktua ezagutzea, interakzio fisiko, kimiko eta biologikoen jakintza sakona eskainiz. Ikerketa zientifikorako, konposatu berriak bilatzeko eta gaixotasunak tratatzeko eta ezabatzeko sendagai berriak diseinatzeko eta fabrikatzeko gaituko zaitu.\nAurora Barberok Farmazia Gradua ikasi zuen. Gaur egun, Gipuzkoako Ospitale Poliklinikoan - Quiron Salud Taldean lan egiten du, farmazia-sailean.\nInteresa osasunean, zientzietan eta, bereziki, biologian eta kimikan, eta ikerketa zientifikoan.


ARABAKO MENDIALDEA ETA ARABAKO ERRIOXA - AAD\nARABAKO MENDIALDEA ETA ARABAKO ERRIOXA\nArabako Errioxa oso lurralde berezia da bere ondare kulturalagatik eta bere paisaiagatik. Gainera, erakarpen turistikoko gunea bilakatzen ari da nazioartean. Inguruko parkeek hainbat enpresa hartzen dituzte, ardogintzaren sektorearekin lotuta daudenak gehienetan, eta jarduera dinamikoa daukate. Nabarmentzekoak dira Casablanca Industrialdea, Biasterin, eta Oioneko industria-gunea.\nIparraldean, Kantabriako Mendilerroa zeharkatzean, Arabako Mendialdea dago. Bere ekosistema demografikoa eta enpresariala guztiz desberdina da. Oso lurralde erakargarria da baliabide naturalen ikuspegitik; Izkiko Parke Naturala eta Izki Golf zelaia nabarmenak dira esparru horretan, hain zuzen ere. Konpainia batzuek, sektore biomedikoan edo egur sektorean besteak beste, inguruaren interesa aintzat hartu dute. Izan ere, horrek landa-garapenera zuzendutako pizgarri handiei etekina ateratzen die. Kanpezuko, Arraia-Maeztuko eta Haranako inguruan enpresa-azpiegiturak daude eskuragai enpresa-jarduera burutzeko.


Hemen zagoz : Sarrerea > Espiritualitatea - Testiguak > Jaungoikoaren berbea > Ebanjelioaren eskutik > 2019 / 10 / 7\n2019ko Urriaren 7a, Astelehena\nEBANJELIOA ( Lukas 10, 25-37 )\nAldi haretan, etorri zan legegizon bat, eta azpikeriaz esan eutson Jesusi:\n- «Maisu, zer egin behar dot nik, betiko bizia lortzeko?».\nEta Harek esan eutson:\n- «Zer dago Legean idatzirik? Zer irakurten dozu han?».\n- «Maitatu egizu Jauna, zeure Jaungoikoa, bihotz-bihotzez, gogo-gogoz, zeure indar guztiz eta zeure adimen osoz; eta zure lagun-hurkoa, zeure burua lez».\nEta Jesusek erantzun eutson:\n- «Ondo esan dozu. Egizu holan, eta biziko zara».\nBaina legelariak, bere burua zuritu nahiez, esan eutson Jesusi:\n- «Nor dot, bada, nik neure lagun-hurko?».\nEta Jesusek orduan:\n- «Gizon bat etorren behin Jerusalendik behera, Jerikora, eta lapurren eskuetan jausi zan. Lapurrak, erantzi ta zauritu ondoren, erdi-hilda itzita, alde egin eben. Hain zuzen, abade bat etorren bide haretatik behera, eta ikusi eban; baina beste bide-bazterretik aurrera jarraitu eban. Bardin egin eban han subertau zan lebitar batek ere: ikusi, eta beste bide-bazterretik aurrera jarraitu.\nHandik zehar bidez joian samariar bat, ostera, hurreratu egin zan, eta halan ikusita, errukia hartu eutson; eta hurreraturik, zauriak lotu eutsozan, orioa ta ardaoa ganera isuriz; eta bere abere-gainean hartu ta ostatura eroan eban, eta han zaindu. Biharamonean, denario bi atara eta ostalariari emon eutsozan, esanez: "Zaindu egizu, eta gehiago eralgiten badozu, honantzakoan neuk ordainduko deutsut".\nHiru horreetatik, zein agertu zala deritxozu lapurren eskuetan jausi zan haren lagun-hurko?».\nLegelariak erantzun eutson:\n- «Harentzat errukia izan ebana».\n- «Zoaz eta egin zeuk ere beste horrenbeste».\n- Legemaisuak garrantzi haundiko itauna planteatzen deutso Jesusi; betiko bizitzari buruz da, eta hara daroan bideari buruz, nahizta asmo bihurriz egin (“Azpikeriaz”, 25. a.). Jesusek beste itaun bategaz erantzuten deutso, legemaisua bere barrura begira ipiniz, esango baleutso lez: “Zu legemaisua zara, eta seguru asko, zeuk dakizu itaun horren erantzuna”. Ustekabean harrapatuta, maisuak bere jokoa jarraitu behar dau. Egia esan, egin eban baino hobeto ezin erantzun, Jaungoikoaganako eta hurkoaganako maitasuna biak batean lotuz (Dt 6, 5; Lv 19, 18), eta Jesusek txalotu egiten dau: “Ondo esan dozu. Egizu holan eta salbauko zara” (28. a.).\n- Legemaisua, “bere burua zuritu nahiez” (29. a.) hau da, errazoi barik han agertu izanaren itxura eskasa garbitu nahiez, egin dauanaren itaunari erantzuten berak ere badakiala agertu dau eta, Jesusi beste arazo bati buruz itandu beharra euki dau: Zelan jakin nor dan “nire lagun-hurkoa”? Ikututen dauan arazoa hauxe dala dirudi: “lagun-hurkoa” “herriko seme” lez hartzen dauan, goragoko testuan agertzen danez (Lb 19, 18), edo eta bere esangurea guztiengana zabaltzen dan, Isaraelen bizi diran atzerritarrak ere barruan dirala: “Ez erabili txarto zuen lurraldera bizitzera etorritako atzeritarra. Bertako bat lez, zuetariko bat bailitzan, hartuko dozue etorkina eta zeuen burua lez maitatuko” (Lb 19, 33-34; Dt 10, 19). Eta, bestalde, eta atzerritar horreen artean, “proselitoak” bakarrik maitatu behar diran, hau da, judutarren erara oso-osoan bizitzea onartu dabenak.\n- Jesusek samariarraren parabolaren bidez erantzuten deutso, hiru erakutsi eder emonez: lagun-hurkoa edozein pertsona dala, garbi esanda, “gizaki bat” (30. a.); hau samariar batek ere ulertzen dauala, legemaisu, abade edo lebita bat baino askoz ere txikiago izanik: “eskomunikatu” bat, judutarrak lagun-hurkotzat ere ez eukeena, horixe proposatzen deutse Jesusek lagun-hurko izatearen eredutzat. Hemen maitasuna beharrizana dauan edozeinen “erruki izatea” da, aurrea hartu eta berari egin neuk egoera bardinean neuri egitea gura neukena.\n- Inor izatekotan maisu argi dan Jesusek eskeintzen deuskun erantzuna, zalantza barik, gorengo balioen erakusgarri da. Gainera Legearen sintesi bete-betea egiten dau, pertsonen arteko hartuemonak sustraiz aldatzeko proposamena egiten dau: lagun-hurkoa nor dan erakustera emoten dau. Orain ez da posible inor kanpoan iztea errazoi bat edo besteagaitik. Lagun-hurkoak arpegi ezaguna dauka, nahizta “nire” begiradaz edo “nire” ikuspegiz bat ez etorri. Jesusen eritxiz, beharrizanean dagoanagaz “lagun-hurko egitea” da, baldintzatuten dauan etiketarik gogotan hartu barik. Hau da, oinarrizkoa behar dauanari bizia emotea da; ezelango muga barik. Eta eginbehar honetan, orduko kultur eta erlijiotasun giroan “baztartutzat” egoan bat ipinten dau eredutzat. Ez deutso ardura; samariarra beharrizanean egoan errukarriaren hurko egiten da; gainerakoa bigarren mailakoa da...\n- Sekulako erakutsia emoten deusku Maisuak, Beragandik ikusi eta ikasi gura dogun guztioi! Pedagogia argi eta zuzenez, “lagun-hurko egitea” planteatzen deusku, behar dauanagaz erruki izateko; eta hori da baliogarri dan bidea. Hamaika bider begiratu neike... edo “urrun”, eta holan ez nau arazoak ikututen, edo “beste alderdira”, hur-hurrean dagoana ez ikusteko. Proposamena guztiz bestelakoa da: nire errukiaren beharrizanean dagoanaren lagun-hurko egitea. Anai-arreba, hauxe da gaurko ikasgaia. Uxala ikasiko bagendu!\n“Jesus Jauna: Zu NIRE lagun-hurko egin zara, Zuri begira ikasi dagidan. Eskerrak zure irakatsiagaitik! Egizu beharrizanean dagoanaren lagun-hurko egin naitela."


Asteburu honetan hitzordurik garrantzitsuena Donostiako Anoetako mini-estadioan egingo den Gipuzkoako txapelketa absolutua izango da larunbat arratsalde eta igande goizean. Txindoki Jaso Autowag AT taldearen parte-hartzea zabala izango da: hogei atleta baino gehiagok parte hartuko dute eta benetako 15 podium-aukera izango dituzte: Octavian Romanescu 100 metroan, Adel Ben Miloud 800 metroan, Danel Pérez altueran, Gari Garmendia pisuan, Aritz Apaolaza pisuan eta diskoan, Nerea Galparsoro 100, Irenia Apaolaza 200 metroan, Iraia Mendia 800 metroan, Nahia Iraola 1500 metroan, Leire Tobar 100 hesitan, Nora Tobar altueran eta jauzi hirukoitzean, Sara García pertikan eta Dorleta Oiarbide mailu jaurtiketan.\nIgande goizean, Abadiñon, Euskadiko Atletismo Federazioak antolatutako Trail Txapelketa egingo da. Irati Zubizarreta emakumezkoen kategoria absolutuko proban eta Unax García 20 urtez azpikoen kategorian han izango dira.\nSara García Rubio, 2,50 metroko jauzi-klubaren marka absolutua pertikarekin\nAtletismoko Gipuzkoako Federazioak antolatzen duen gutxieneko kontrolen laugarren jardunaldian Donostian parte hartu zuten atleta urdiñen emanaldia bikaina izan zen.\nSara García Rubiok pertikaz jauzi egin duen emakumezkoen klubaren errekor erabatekoa nabarmendu behar da, zalantzarik gabe. Izan ere, orain, 15 urte dituela, 2,50 metroan utzi du, aurrez 2,30ekin Gasteizen Ahizpea Oiarbidek 2014an eta Zaragozan Natale Irastorzak 2013an Sara berarekin batera zuten marka gaindituz. Ander Cerezo entrenatzailearekin batera egiten duen lan bikainak ordaina izan du. Zorionak!\nGizonezkoetan, 300 metroko marka pertsonalak: Ekain Mujika 43.28, Ander Izurieta 44.35, Harri Lasa 44.66 eta Andualem Ormazabalen debuta 1.04.55. Bi lasterketa handi 1000 metrotan: Jon Naldaizen garaipenean 2.47.19rekin erbi lanak eginez bere taldekide Ethan Cabanillas 2.49.08, Urko Etxebeste 2.49.3 eta Eneko Oliveirari 2.53.50 marka pertsonala egiten lagunduz; eta beste lasterketan, Haitz Urrestarazuren garaipen bikaina bere debutean 2.51.83 markarekin eta Alex Lizarraldek 3.03.28. 300 metroko hesietan, Ibai Garmendiaren debuta 49,18 markarekin; luzera-jauzian, Danel Pérezen marka pertsonala 6,17 eta Ekain Mujikaren 4,87 eta Ander Izurietaren 4,81 debut onak. Pisu jaurtiketan, Aratz Zendon 14.81 eta Zuhatz Sukia 12,76 aire zabaleko marka pertsonala eta Gari Garmendiaren 15,31. Disko jaurtiketan, Zuhatz Sukiak 39,45ekin marka pertsonala. 5.000 metroko lasterketa Gipuzkoako txapelketa izan zen eta hauek emaitzak: Alexander Oiarbide 5. izan zen 15:02 markarekin, 27. Jon Etxeberria Iztueta 17.59.69 markarekin eta Unax Garcíak 3. kman lasterketa utzi zuen.\nEmakumezkoetan, Laxia Arsuagaren debuta 1.000 metroan 3.40.50 markarekin, pisu-jaurtiketan (3 kg), Uxue Artola 9.46, Garazi Zubiaurre 8.88 eta Lurdes Intxausti 7.96, mailu-jaurtiketa (3 kg) Lurdes Intxausti 24.25 eta mailu-jaurtiketa (4 kg) Dorleta Oiarbide 47.74.\nIruñeko marka-kontrolean asteazken honetan, Adel Ben Miloudek 1.54.35 800 metrotan, markak hobetzen aurrera begira, aurtengoan marka handi bat egin daitekeen sentsazioarekin.\nAltamirako pistan joan den larunbateko W60 maratoiko Espainiako errekorra lortzeko ahaleginean, Eva Esnaola protagonista hori lortzetik 37 segundora gelditu zen, 3:19:00eko denbora eginez eta errekorra 3:18:23koa da; Evak lortuko zuen, zalantzarik gabe, ez bazen 30 eta 35 km artean geldialdi tekniko bat egin beharrean izan, minututik gora galdu baitzuen bertan. Horren adierazgarri da bere kide izan zen Alazne Mujikak 3:18:17 egin izana, beti errekorreko erritmoan joanez. Pena.


Webgune baten jabea izateko, hiru gauza behar dituzu: domeinuaren izena, web hostinga eta garatutako webgunea. Baina zer da domeinu izena; Zer da web hostinga; Ez al dira gauza bera; Garrantzitsua da aurretik joan aurretik haien desberdintasunak sortu eta ostatu zure lehen webgunea.\n0.0.2 Φιλοξενία Ιστού έναντι Κέντρου Δεδομένων\n0.1 Web ostalari mota ezberdinak\n0.1.1 φιλοξενία partekatutako\n0.1.2 Φιλοξενία διακομιστή Ardura\n1.1 Όνομα τομέα Zer da?\n1.3 Ιστοσελίδα ostatatzea eta domeinu izena ohiko galderak\nPentsa ezazu zure gauzak gordetzeko etxea; baina zure arropa eta altzariak gordetzearen ordez, web-ostatu batean fitxategi digitalak (HTML, dokumentuak, irudiak, bideoak, eta abar) gordetzen dituzu.\nΣαρριτάν, "φιλοξενία ιστοσελίδων" terminoa ordenagailua / zerbitzariak alokatzen duten enpresak zure webgunea gordetzeko eta Internetera konektatzea da, beste erabiltzaileek zure webguneko fitxategietara sartzeko.\nNormalean, web hosting enpresak zure webgunean gordetzea baino gehiago egiten du. Hona hemen zure φιλοξενία hornitzaileak espero dituen balio erantsi zerbitzu eta ezaugarri batzuk:\nDomeinuaren erregistroa – Beraz, domeinu eta hosting hornitzaile beraren bidez erosi eta kudeatu ditzakezu\nΦιλοξενία email – Mezu elektronikoak bidali eta jasotzeko [EMAIL PROTECTED]\nOinarrizko hardwarea (zerbitzariaren konfigurazioa) eta softwarea (CMS, zerbitzariaren OS eta abar) laguntza\nΦιλοξενία Ιστού έναντι Κέντρου Δεδομένων\nWeb ostalari mota ezberdinak\nLau hosting mota daude zerbitzariak: partekatua, zerbitzari pribatu birtuala (VPS), dedikatua eta hodei hosting.\nZerbitzari mota guztiak zure webgunerako biltegiratze zentro gisa jokatzen duten arren, desberdina da biltegiratze ahalmena, kontrol, ezagutza teknikoaren eskakizuna, zerbitzariaren abiadura eta fidagarritasuna. Hurrengo atalean partekatutako, VPS, dedikatu eta hodeien hostingaren arteko desberdintasunak erakutsiko dizkizut.\nOstatatutako partekatzeetan, beste webgune batzuek beste web gune batera jartzen dute, ehunka edo milaka bitartekoak. Normalean, domeinu guztiek zerbitzariaren baliabide komunak parteka ditzakete, hala nola, RAM και CPU.\nKostua oso baxua denez, λογισμικό estandarrak exekutatzen dituzten trafiko moderatua duten webgune gehienak zerbitzari mota honetan ostatatzen dira. Partekatutako ostatua ere onartzen da sarrerako maila φιλοξενεί την aukera gisa, gutxieneko ezagutza teknikoa eskatzen baitu.\nΔεσαμπανταλάκ – Ez da sarbide zuzena, trafiko maila handiak edo iltzeak kudeatzeko gaitasun mugatua, guneen funtzionamendua beste leku batzuetan eragina izan dezake zerbitzari berean.\nZenbat gastatu – Saioa hasi baino $ 10 baino gehiago.\nΦιλοξενία διακομιστή Ardura\nZerbitzari dedikatu batek zure webgunea gordetzen duen web zerbitzuen έλεγχος maximoa eskaintzen du. Zerbitzari oso bat alokatzen duzu. Zure webgunea zerbitzarian gordetako web bakarra da.\nΔεσαμπανταλάκ – Botere handia dator … ondo, kostu handiagoa. Zerbitzari dedikatuak oso garestiak dira, eta kontrol bakarra eta zerbitzariaren funtzionamendu hobea behar dutenek gomendatzen dute.\nZenbat gastatu – $ 80 / μήνα eta goian; Prezioan zerbitzariaren zehaztapenetan eta zerbitzu osagarrietan oinarrituta.\nΌνομα τομέα Zer da?\nDomeinu izena ez da fizikaloki ukitu edo ikus dezakezu. Zure webgunea nortasun bat ematen duen karaktere-kate bat da (bai, izen bat, giza eta negozio bezalakoak). Domeinu izenaren adibide: Google.com, Alexa.com, Linux.org, eLearningEuropa.info, baita Yahoo.co.uk.\nAholkua: InMotion Hosting eta GreenGeeks doako domeinuak ematen dizkiete lehen bezeroei.\nPertsonalki, normalean domeinuekin erregistratzen naiz Izen-abizenak eta beste hornitzaile batekin hornitu. Irakurtzen ari zaren orrialde hau, adibidez, ostatatuta dago InMotion Hosting.\nEtxe berrira heltzeko, zure domeinua hirugarren batekin erregistratzen duzunean askoz errazagoa da. Bestela, zure φιλοξενία konpainia itxarotea zure domeinua askatu behar duzu. Hau delikatua izan daiteke, zure hosting negozioa ere galdu egiten delako.\n@WebHostingJerry Zure azken mezua ikusi: ostatua. eskerrik asko. ohar batzuk: namecheap-ek ostatua / domeinu-izenen entitateak izaten ditu eta, beraz, ez da ezer egingo zure ostalaria edo domeinua eragina izatea edo alderantziz. Izan ere, benetako mentalitatea zen (συνέχεια)\nΑπλά harekin bizi eta ez egin ezer.\nΙστοσελίδα ostatatzea eta domeinu izena ohiko galderak\nWeb ostalaria jendeak bere webguneak gordetzen dituen ordenagailua da. Pentsa ezazu zure gauza guztiak gordetzeko etxea; baina zure arropa eta altzariak gorde ordez, fitxategi informatikoak (HTML, dokumentuak, irudiak, bideoak eta abar) web ostalari batean gordetzen dituzu.\nNola aurkitzen dut ostalaritza σχέδιο egokiena?\nZerbitzariaren funtzionamendua, ostalaritza berritzeko aukerak, prezioak, babes-funtzioak, kontrol-panelak eta ingurumenarekiko erraztasuna dira funtsezko ezaugarriak web ostalaria aukeratzerakoan. Aukeratu aurretik, lehenik eta behin ulertuko duzu zure webgunearen beharrak – hona hemen zeure buruari egin beharreko galderak ez badakizu nondik hasi.\nWeb ostalari bakoitzak bere alde eta aldeak izango ditu funtzioei dagokienez, eta, beraz, zure beharretara gehien egokitzen dena aukeratu behar duzu. Hala ere, batzuek normalean besteek baino hobeto jokatzen dute. Jarraipen sistema bat eraiki dugu “HostScore” – web hostingaren abiadura eta fidagarritasuna egiaztatzeko aukera ematen du; beraz, ziurtatu gune horretara aipatzen duzula hostinga ordaindu aurretik.\nGoDaddy web zerbitzuen hornitzailea da. Web ostatua baino gehiago eskaintzen ditu eta, gainera, domeinu izenen zerbitzuak, web segurtasuna, posta elektronikoaren ostatua, web aplikazioak eta gehiago ere eskaintzen ditu.\nWordPress web-ostalaria al da?\nWordPress Edukiak Kudeatzeko Sistema da. WordPress-el oinarritutako web hostinga web zerbitzuen hornitzaile ia edozein zerbitzutan lor dezakezu.\nLaburbilduz – Bai, πιθανό da. Hala ere, zure webgunea modu fidagarrian hornitzeak ekipamenduetan eta azpiegituretan inbertsio handia behar du. Zenbait hobe eta fidagarriagoa zure hostinga izatea nahi duzun, kostu handiagoa izango da.\nWebgunea ostatatzeak dakartzan kostuen artean, besteak beste, web ostataria bera, domeinu izena, edukien sorrera, diseinu grafikoa, web garapena eta marketina daude. Hala ere, web hostinga berak espero du hilean $ 3 eta $ 10 artean ordaintzea partekatutako που φιλοξενεί estandarraren truke. VPS ostalaritza gehiago kostatuko da\nNola sortu zure lehen webgunea (3 modu errazak)\nNola hasi blog bat erabiliz WordPress\nNola aldatu HTTP-tik HTTPS-era: A-to-Z SSL gidaliburua\nWHSR webgunearen berrikuspenak (indise handiko taula)\nΤο WordPress erabiltzaileentzako φιλοξενεί hornitzaile onenak\nPayPal ordainketa onartzeko φιλοξενία του zerbitzu onenak\nWebgune bath jabea izateko, hiru gauza behar dituzu: domeinuaren izena, web hostinga og garatutako\nWebgune baten jabea izateko, hiru gauza behar dituzu: domeinuaren izena, hébergement de sites Web\nWebgune baten jabea izateko، hiru gauza behar dituzu: domeinuaren izena، web hostinga و garatutako\nWebgune baten jabea izateko, hiru gauza behar dituzu: domeinuaren izena, web hostinga ו- garatutako\nWebgune baten jabea izateko, hiru gauza behar dituzu: domeinuaren izena, web hosting dan webgunea


ikasbil.eus: Docutec: Ibaien egoera\nArturo Elosegi doktoreak ibai, laku, urtegi eta horrelakoetan giza-aktibitateak duen eragina eta ondorioa aztertu du.\nBere ikerketa ekosistemen funtzionamenduan zentratu da.\nIkusi dugunez azken urteotan zure espezialitate berezia urarekin dago lotuta: ibai, laku urtegi eta horrelakoetan giza-aktibitateak duen eragina eta ondorioa aztertu duzu.\nZer ikusten dute zure begi trebatuek uretan?\nGure ikerketa zentratzen da batez ere ekosistemen funtzionamenduan. Aztertzen dugu, batetik, erreketan batez ere, zer ornogabe, zer alga eta bizi diren. Baina, espezie zerrenda baino gehiago interesatzen zaigu nola funtzionatzen duen ekosistemak bere horretan. Esaterako, zenbat arnasten duen ibai batek eta hori nola aldatzen den giza-presio desberdinekin. Edo zer erlazio dagoen baso jarduera eta ibaien osasun-egoeraren artean. Horrelako gauzak aztertzen ari gara. Eta nik uste dut pertzepzio orokorra dela Euskal Herrian ibaiak asko ari direla hobetzen. Eta egia da lehen askoz ere ur-kalitate askoz txarragoa geneukala. Alde horretatik asko irabazi dugu, baina beste alde batetik asko ari gara degradatzen bereziki kanalizazioekin eta horrelakoekin. Eta guk dezente aztertu dugu horiek nolako inpaktua izan dezaketen ibaien funtzionamenduan.\nOrduan itxuraz garbiago daude, baina sakon aztertuta...\nBai, balantze globala ez dakit zein den, zaila da esaten. Baina, ura garbiago dago, populazio batzuk berreskuratzen ari gara, amuarrainak adibidez gora egin du leku dezentetan, izokina berreskuratzen hasi gara, beste espezie batzuk gainbeheran doaz oso azkar; desmana esate baterako, edo mutur-luze piriniarra esaten zaio, ur-satorra ere bai. Uretako ugaztun txiki bat da, intsektiboro txik bat. Eta hori ia-ia desagertuta daukagu gure ingurunean.\nZer ibaiak eta arnasten nahiko lan badute edo, iradoki duzula iruditu zait.\nBeno, ez da zenbat eta gehiago arnastu orduan eta hobe. Gure kasuan bezala bat arnasestuka dabilenean seinale txarra eta ibaien kasuan ere antzeko zerbait da. Guk neurtzen dugu ibaiek zenbat arnasten duten eta zenbat fotosintesi egiten duen eta zer gaitasun daukan autodepuratzeko eta horrelako gauzak aztertzen ditugu. Eta gehiago ez da beti hobea, batzuetan... Ikusi behar da zer den naturala, berez ibai batek nola funtzionatuko lukeen.


Iñigo Cabacas Hillsborougheko 97garrena | HerriKolore\nIñigo Cabacas Hillsborougheko 97garrena\nGaur 25 urte bete dira, Liverpool eta Nottingham Forest futbol taldeek, FA Cupeko semifinala Hillsborough Stadium izena duen futbol zelaian jokatu behar izan zutela. Partida baina, ez zen guztion memoriaren hemerotekan gorde, 96 zulo mingarrietan baizik. 1989eko apirilaren 12an, Liverpool Futbol taldeko 96 zale bizitza galdu zuten, harmailetatik jauzika, airea hartu ezinik, pertsonen uholde hartatik, ihes egin lortu ez zituztenak. Liverpoolekoek, 25 urte daramate justizia eske, gureak orain dela gutxi bi urte bete ditu.\nHesyeleko tragediatik 4 urte zeramatzaten, Liverpool berako zaleak, bere bihotzak apurtuak konpontzen, ta konturatu gabe, Youll Never Walk Alone orkestak, beste hainbat lagun galdu zituen.\nEgun hoietan, Margaret Thatcher zegoen Estatu buru giza, eta Iñigoren kasuan bezala, baloiak kanpora bota zituen, ta nola ez, bere politika krudel ta faxistaren alde lurperatu zituen biktimak. Hoolligan mugimendua hiltzailea bezala seinalatuz, ta Liverpooleko jarraitzailei konkretuki.\nEhunka egitasmo agertu dira, “Justice For The 96” izenpean. Firma bilketa, Abesti CDak, Pinak, kamisetak, zenbait jokalari tatuaje solidarioak egiten… 25 urte daramatzate elkartasunaz, bere irmo banatuezina egiten.\nHala ere, ez da 2012ko irailaren 12arte, tragediaren ikerketaz berririk izan. Komisio independente batek adierazi zuenez, “polizia izan zen, sarraskiaren errudunik zuzenena, armailak beteta zeudelarik, jende gehiago pasatzen utzi zituztelako”. Horrek behartu zuen David Cameron lehenengo ministroari, publikoki, barkamena eskatzera.\nIñigo Cabacas Hillborough-ko 96ak lez, futbol partida bat ikustera joan zen. Heriotza aurkitu zuen zauririk handiena, poliziaren erruz juztizia eza, gorroto ta zaminez beteriko partidaren prorroga amaigabean aurkitzen gara. “Red” futbolzaleak eredu izanda, ez diogu justizia eskatzeari utziko, ez zaitugu inoiz ahaztuko.


COVID-19aren txertoa etikoki banatzeko eredu bat sortu dute - Elhuyar Aldizkaria\nHasiera » Albisteak » COVID-19aren txertoa etikoki banatzeko eredu bat sortu dute\nCOVID-19aren txertoa etikoki banatzeko eredu bat sortu dute\nNazioarteko adituek proposamen bat aurkeztu dute, COVID-19aren txertoa etikoki banatzeko. - Arg. Teknopolis\nCOVID-19aren txertoa, lortzen bada, etikoki banatu dadin, proposamen bat landu dute nazioarteko etika-adituen talde batek, Osasunaren Mundu Erakundearen babesarekin. Bidezko Lehentasun Eredua deitu diote (Fair Priority Model), eta Science aldizkarian argitaratu dute.\nGizartean zein adituen artean, eztabaidagai izaten ari da nor immunizatu lehenik balizko txertoaren bidez. Bi aukera gailendu dira: OMEk, adibidez, proposatu du herrialdeek duten populazioaren proportzioan jasotzea dosiak. Beste batzuen ustez, berriz, adinekoek eta osasun-langileek lehentasuna izan beharko lukete.\nEreduaren egileen esanean, bi estrategia horiek hutsuneak dituzte: populazioaren araberako banaketak bidezkoa badirudi ere, gaitzak ez du berdin jo leku guztietan; beraz, lehenik okerren dauden lekuetara bideratu beharko litzateke txertoa.\nBeharrak ezagutzeko herrialde bakoitzeko populazioaren osasun-egoera eta COVID-19aren eragina neurtzeaz gain, oinarrizko hiru balio aintzat hartzea proposatu dute: pertsonei mesede egin eta kalteak leundu; babesgabeei lehentasuna eman; eta pertsona guztiekiko ardura moral berbera izan.\nHorrekin batera, COVID-19aren hiru kalte-mota apaltzeko ahalegina egin beharko litzatekeela adostu dute: heriotza eta kalte iraunkorra organoetan; osasunerako albo-ondorioak, hala nola osasun-sisteman tentsioa eta estresa sortzea; eta hondamendi ekonomikoa.\nEredua ezartzeko arduradunak ere izendatu dituzte: OME, agintari politikoak eta ekoizleak. Gainera, txertoa duen herrialde batek besteei ere noiz eman beharko liokeen ere zehaztu dute: txertaketa bidez erreprodukzio-zenbakia (R0) 1 baino txikiagoa izatea lortutakoan, ez dago arrazoirik txertoa gordetzeko, eta, beraz, beste herrialdeei utzi beharko lieke.\nZientzia eta Teknologiarako Espainiako Fundazioak (FECYT) egindako galdeketa baten arabera, biztanleen % 68k hartuko luke txertoa. Txertoari uko egiten dietenen arrazoi nagusiak bi dira: % 32k arinegi garatu dela uste du, eta ez luke hartzen lehena izan nahi; eta % 12,7k albo-ondorioei beldurra die.\n>> COVID-19aren txertoari buruzko erreportaje zabala, iraileko aldizkarian: COVID-19aren txertoa: osasunaren burujabetza ala ardura soziala?